title: Tanssii tähtien kanssa (1. tuotantokausi)

text: Tanssii tähtien kanssa -televisiosarjan ensimmäinen tuotantokausi esitettiin MTV3-kanavalla keväällä 2006. Sarja perustuu BBC:n formaattiin "Strictly Come Dancing", jossa julkisuuden henkilöt opettelevat tansseja ammattitanssijoiden opastuksella. Viikoittain yksi pari putoaa katsojien ja tuomarien äänten perusteella.


text: Sarjan ensimmäinen jakso, jossa seurattiin tanssiparien harjoittelua, esitettiin 5. maaliskuuta 2006. Sunnuntai-iltana esitetty jakso keräsi yli 1,3 miljoonaa katsojaa. Kilpailuun osallistuneesta kahdeksasta parista ensimmäinen putosi viikkoa myöhemmin. Kilpailun voittajaksi selviytyi lopulta laulaja Tomi Metsäketo parinaan tanssija Sanna Hirvaskari.


text: Ensimmäisen kauden lähetyksillä oli keskimäärin 1,4 miljoonaa katsojaa. Kauden päätöstä seurasi keskimäärin 1,57 miljoonaa suomalaista, mikä nosti finaalin koko vuoden neljänneksi katsotuimmaksi ohjelmaksi.


text: Tuotantokaudella kilpaillut Kristiina Elstelä valittiin vuoden 2006 Eevaksi. Hänet palkittiin esimerkistä, jonka hän antoi jaksaessaan jatkaa kilpailussa syvästä henkilökohtaisesta surustaan huolimatta. Hänen poikansa menehtyi kesken kilpailun.


text: Ensimmäisen tuotantokauden juontajina toimivat Marco Bjurström sekä Ella Kanninen. Bjurström juonsi kilpailua kaikkiaan neljä tuotantokautta vuoteen 2009 asti, minkä jälkeen hän tiedotti jättävänsä ohjelman ja hänen tilalleen valittiin Mikko Leppilampi. Kanninen puolestaan toimi juontajana kaksi ensimmäistä tuotantokautta sekä seitsemännellä tuotantokaudella vuonna 2012.


text: Kilpailun alkuperäisiä tuomareita olivat Jorma Uotinen, Jukka Haapalainen, Mikko Rasila ja Merja Satulehto, joka toimi myös tuomariston puheenjohtajana. Tuomariston kokoonpano säilyi samana myös seuraavalla tuotantokaudella, mutta Rasila ja Satulehto eivät jatkaneet enää kolmannelta kaudelta lähtien.


title: Hänen siskonsa Pariisista

text: Hänen siskonsa Pariisista () on vuonna 1925 ensi-iltansa saanut Sidney Franklinin ohjaama yhdysvaltalainen mykkä komediaelokuva, jonka pääosissa ovat Constance Talmadge ja Ronald Colman. Talmadge näyttelee elokuvassa kahta roolia. "Hänen siskonsa Pariisista" on yksi Talmadgen tunnetuimmista elokuvista.


title: Hänen siskonsa Pariisista

text: "Hänen siskonsa Pariisista" perustuu Ludwig Fuldan samannimiseen näytelmään, jonka pohjalta Hanns Kräly laati elokuvan käsikirjoituksen. Elokuvan tuottajana oli Joseph M. Schenck, jonka elokuvayhtiö Joseph M. Schenck Productions tuotti elokuvan. "Hänen siskonsa Pariisista" sai Yhdysvaltain ensi-iltansa 2. elokuuta vuonna 1925. Suomessa elokuva sai ensi-illan 12. huhtikuuta vuonna 1926. Elokuvan levitti First National Pictures.


title: Hänen siskonsa Pariisista

text: "Hänen siskonsa Pariisista" uudelleenfilmatisoitiin kahdesti. Vuonna 1934 elokuva uudelleenfilmatisoitiin nimellä "Tyttö Montmartrelta", jonka ohjasi Sidney Lanfield, ja elokuvan pääosassa on Constance Bennett. Vuonna 1941 ilmestyneen "Kaksoset" ohjasi George Cukor, ja sen pääosassa on Greta Garbo. "Hänen siskonsa Pariisista" on säilynyt kokonaan nykypäivään asti, ja se julkaistiin DVD:lle 16. maaliskuuta vuonna 2010. DVD-julkaisu sisältää myös Talmadgen "Seikkailurikas yö" -elokuvan (1924).


title: Hänen siskonsa Pariisista

text: Helen Weyringer (Constance Talmadge) on hieman epäsiisti kotirouva, jolla on huonomaineinen tanssijana työskentelevä Lola-sisar (Constance Talmadge). Kun Helenille ja hänen aviomiehelleen Josephille (Ronald Colman) tulee riitaa, Helen lähtee sisarelleen. Siskokset suunnittelevat juonen antaakseen Josephille opetuksen. Helen ottaa Lolan henkilöllisyyden ja flirttailee Lolana röyhkeästi Josephin kanssa. Viimein Joseph antaa periksi hänen luuleman Lolan viehätysvoimalle. Myös Josephin ystävä Robert (George K. Arthur) ihastuu ”Lolaan”. Tämä juoni juontaa siihen, että Helen Lolana suostuttelee Josephin karkaamaan hänen kanssaan. Vasta tällöin Joseph saa selville, että hän ollut koko ajan oman Helen-vaimonsa kanssa.


title: Cranbrook Educational Community

text: Cranbrook Educational Community on Yhdysvaltojen Michiganissä sijaitseva useista oppilaitoksista ja museoista koostuva kampus, jonka yhtenä pääsuunnittelijana ja ensimmäisenä johtajana toimi suomalainen arkkitehti Eliel Saarinen.


title: Cranbrook Educational Community

text:
Cranbrook Educational Communityn perusti 1900-luvun alussa sanomalehtikustantaja George Gough Booth. Kampus sijaitsee Detroitin esikaupungissa nimeltä Bloomfield Hills, ja se koostuu Cranbrookin alakoulusta, yläkoulusta ja high schoolista (Cranbrook Schools), taideakatemiasta (Cranbrook Academy of Art), taidemuseosta (Cranbrook Art Museum), tiedeinstituutista (Cranbrook Institute of Science) kaukoputkineen ja planetaarioineen sekä George Boothin perheelle rakennetusta talosta (Cranbrook House and Gardens).
Kampusalueella on myös Christ Church Cranbrook -niminen kirkko, joka kuuluu Yhdysvaltain episkopaalisen kirkon Michiganin hiippakuntaan. Kampusalueen kokonaispinta-ala on nykyisin 129 hehtaaria. Alue sai nimensä perustaja Boothin isän synnyinkaupungista Cranbrookista, joka sijaitsee Englannin Kentissä.


title: Cranbrook Educational Community

text: Cranbrookin kampus tunnetaan Arts and Crafts -tyylisestä arkkitehtuuristaan, ja se lukeutuu Yhdysvaltojen kansallisesti merkittäviin historiakohteisiin. Sen toisena suunnittelijana toimi Eliel Saarisen ohella monista Detroitiin suunnittelemistaan rakennuksista tunnettu Albert Kahn. Alueella on paljon ruotsalaisen Carl Millesin ja amerikkalaisen Marshall Fredericksin veistoksia. Milles ja Fredricks myös viettivät monia vuosia Cranbrookin taideakatemian opettajina eli residenssitaiteilijoina.


title: Cranbrook Educational Community

text: Ensimmäinen George Boothin alueelle perustamista kouluista oli Bloomfield Hills School, joka oli tarkoitettu seudun asukkaiden lapsille. Seuraavaksi hän rakennutti Cranbrookiin poikien sisäoppilaitoksen parhaiden englantilaisten yksityiskoulujen mallin mukaan. Arkkitehdiksi hän valitsi suomalaisen Eliel Saarisen, ja rakennus valmistui vuonna 1928. Päärakennuksen lisäksi kouluun kuuluu kolme asuntolarakennusta (Stevens Hall, Page Hall ja Coulter Hall) sekä kaksi liikuntarakennusta (Lerchen Gymnasium ja Keppel Gymnasium) ja urheilukenttä Thompson Oval. 1970-luvulla poikakoulun yhteyteen rakennettiin myös Gordon Science -niminen luonnontieteiden koulurakennus.


title: Cranbrook Educational Community

text: George Boothin puoliso Ellen Scripps Booth suostutteli miehensä rakennuttamaan Cranbrookiin myös tyttökoulun. Booth antoi vaimolleen tehtäväksi vetää kouluprojektia, ja lopputulos sai nimen Kingswood School for Girls. Sen suunnittelussa Ellen Booth antoi Eliel Saariselle varsin vapaat kädet, ja arkkitehti päätyi kokoamaan kaikki koulun toiminnot yhteen suureen rakennukseen.


title: Cranbrook Educational Community

text: Vuonna 1986 Cranbrookin poika- ja tyttökoulut yhdistyivät nimellä Cranbrook Kingswood Upper School.


title: Cranbrook Educational Community

text: Cranbrook Academy of Art perustettiin vuonna 1932, ja siitä tuli yksi merkittävimmistä taideoppilaitoksista Yhdysvalloissa. Usein Saksan Bauhausiin rinnastettu taideakatemia on vuonna 1984 "The New York Timesissa" julkaistun artikkelin mukaan vaikuttanut ratkaisevasti siihen, miltä nykyajan Yhdysvallat näyttää.


title: Cranbrook Educational Community

text: Taideakatemia käyttää Bauhausin tavoin opetusmenetelmänä 10–16 opiskelijan pienryhmiä, joita kutakin ohjaa yksi ainoa residenssitaiteilija läpi opiskeluvuosien. Oppilaitoksen graduate-ohjelmaan ei kuulu lainkaan erityisiä kursseja vaan ainoastaan omatoimisia projekteja ohjaajan valvonnassa.


title: Cranbrook Educational Community

text: Cranbrookin taideakatemia noteerataan yleensä korkealle amerikkalaisten medioiden säännöllisesti julkaisemissa eri korkeakoulujen rankinglistoissa. Nykyisin siellä voi opiskella arkkitehtuuria, graafista suunnittelua, teollista muotoilua, keramiikkaa, tekstiilitaidetta, metallitaidetta, maalausta, valokuvausta, taidegrafiikkaa ja kuvanveistoa.


title: Cranbrook Educational Community

text: Cranbrookin taideakatemiassa opiskelleisiin nimiin kuuluvat Harry Bertoia, Charles Eames, Duane Hanson, Fumihiko Maki, Ralph Rapson, Eero Saarinen ja Daniel Libeskind, joka toimi myös koulun opettajana vuosina 1978–1985.


title: Cranbrook Educational Community

text: Cranbrook Art Museumin pysyvän kokoelman nimiä ovat Charles ja Ray Eames, Harry Bertoia, Maija Grotell ja Carl Milles sekä Robert Motherwell, Andy Warhol ja Roy Lichtenstein. Museo valmistui Eliel Saarisen suunnittelemana vuonna 1942 yhteiseen rakennukseen taideakatemian kanssa. Vuosina 2009–2011 museo oli suljettu korjaus- ja laajennustöiden vuoksi. Museo järjestää kiertokäyntejä Eliel Saarisen itselleen suunnittelemaan taloon kampusalueella.


title: Cranbrook Educational Community

text: Cranbrook House and Gardens tarkoittaa Albert Kahnin kampuksen perustajan George Boothin käyttöön suunnittelemaa, vuonna 1908 valmistunutta taloa ja sen puutarhaa. Toukokuusta lokakuuhun vierailijat voivat opastetuilla kiertokäynneillä nähdä talon alimman kerroksen kymmenen huonetta, joissa on paljon tekstiili- ja veistotaidetta. Talon ylemmät kerrokset toimivat kampusalueen hallintotoimiston tiloina.


title: Buddy’s First Call

text: Buddy’s First Call on vuonna 1914 ensi-iltansa saanut Tefft Johnsonin ohjaama ja F. Marion Brandonin käsikirjoittama yhdysvaltalainen lyhyt mykkäelokuva. Elokuva on genreltään komedia, ja sen pääosissa ovat Paul Kelly ja Constance Talmadge. Vitagraph Studios oli elokuvan tuotantoyhtiönä ja General Film Company levittäjäyhtiönä. "Buddy’s First Call" sai Yhdysvaltain ensi-iltansa 13. toukokuuta vuonna 1914. Elokuvassa Constance Talmadge tekee ensiesiintymisensä elokuvissa.


title: Herman Jesenhausen

text: Herman Jesenhausen (1609 Schwelm, Westfalen, Saksa - 27. toukokuuta 1667 Vaasa) oli kauppias ja lahjoittaja.


title: Herman Jesenhausen

text: Jesenhausen muutti vain 17-vuotiaana Saksasta Turkuun veljensä Petter Jesenhausenin kauppa-apulaiseksi. Pohjanmaalle hän kävi tekemään kauppamatkoja ensin veljensä ja sitten Simon Blomin asiamiehenä, kunnes asettui kauppiaaksi Vaasaan 1637 ja meni siellä samana vuonna naimisiin. Jesenhausen toimi varsinkin tervan kauppiaana, Vaasan 500 lästin tervan vientikiintiöstä hänellä oli suurin yksittäinen osuus eli 75 lästiä 1660-luvulla ja sen ohella ns. ylimääräistä tervaa ainakin saman verran. Hänellä oli Mickel Fantin kanssa myös yksinoikeus viinan pienpolttoon Vaasassa. Hän vei tervan ohella Tukholmaan myös voita, traania ja ajoittain viljaa ja toi sieltä muun muassa suolaa, rautaa ja kotitaloustarvikkeita. Tukholmassa hänen tärkein kauppakumppaninsa oli saksalaissyntyinen Johan Hester.


title: Herman Jesenhausen

text: Jesenhausen oli yksi ns. majamiesjärjestelmän alullepanijoista Vaasan seudulla. Tervaa ja muuta hänelle myytäväksi tuoneet talonpojat saivat hänen kauppakartanossaan majoituksen ja kestitystä. Hän maksoi talonpoikien verot liikesuhteiden vakinnuttamiseksi, esimerkiksi 1658 Korsholman kreivikunnan osalta summa oli 6 000 kuparitaaleria. Tämän mukaan hänellä oli yli sata kiinteää kauppasuhdetta mainitun alueen talonpoikiin. "Vaasan Hermanni" oli muutenkin taitava liikemies, jolla oli suuri kaupunkitalo ja joka omisti useita laivoja. Testamentissa hänen omaisuutensa arvioitiin 91 000 kuparitaalerin suuruiseksi ja todellisuudessa se lienee ollut vieläkin suurempi. Jesenhausen testamenttasi omaisuutensa vaimolleen ja Saksassa asuneelle sisarelleen. Eläessään hän lahjoitti Vaasan kirkolle muun muassa uudet urut ja kynttiläkrunnun sekä huomattavan summan rahaa sakariston kunnostukseen.


title: Herman Jesenhausen

text: Jesenhausenin puoliso vuodesta 1637 oli Magdalena Kempe eli Kempus (k. 1670) Vähänkyrön Tervajoelta, joka oli skotlantilaisperäisen kauppiaan Matts Långin leski. Pariskunta, joka oli lapseton, adoptoi Jesenhausenin veljen Petterin pojan Jakobin 1659, joka ei kuitenkaan jatkanut Jesenhausenin liiketoimintaa. Tämän teki sen sijaan hänen kauppakumppaninsa Herman Ross (1636-1687), joka avioitui Jesenhausenin toisen veljenpojan Petterin tyttären Margaretan kanssa.


title: Malesian kuningas

text: Yang di-Pertuan Agong (jawiksi " يڠ دڤرتوان اݢوڠ") eli Malesian kuningas, on Malesian valtionpäämies. Malesian valtiomuoto on perustuslaillinen monarkia, mutta useimmista muista monarkioista poiketen maan kuninkaan arvonimi ei ole perinnöllinen, vaan kuninkaat valitaan maan osavaltioiden sulttaanien joukosta. Sulttaanit valitsevat keskuudestaan kuninkaan viideksi vuodeksi kerrallaan.


title: Malesian kuningas

text: Malesia on maailman ainoa maa, jossa kuninkuus on kiertävä. Kuninkuus ei periydy sukupolvelta toiselle, vaan Malesian yhdeksän sulttaanikunnan hallitsijat valitsevat sulttaanien keskuudesta maan kuninkaan viideksi vuodeksi kerrallaan. Kuninkuus kiertää vuorotellen yhdeksän sulttaanikunnan sulttaanien keskuudessa. Kiertävällä kuninkuudella on ollut tarkoitus luoda maahan vakautta, ilman että annetaan ylivaltaa yhdellekään maan hallitsijasuvuista.


title: Malesian kuningas

text: Malesian 13 osavaltiosta sulttaanikuntia ovat Johor, Kedah, Kelantan, Negeri Sembilan, Perak, Pahang, Perlis, Selangor ja Terengganu. Sulttaanin valta periytyy yleensä sulttaanin vanhimmalle pojalle. Malesian osavaltioista Malakka, Penang, Sarawak ja Sabah, ovat kuvernöörin johtamia osavaltioita. Maan kuningas nimittää kuvernöörit virkoihinsa nelivuotiskaudeksi. Kuvernöörit eivät ole sulttaanien tavoin uskonnollisia johtajia, eivätkä he kuulu sulttaanineuvostoon, joka valitsee maan kuninkaan.


title: Malesian kuningas

text: Kuninkaan rooli on Malesiassa vain edustuksellinen ja pääministeri on maan ylin vallankäyttäjä. Maan sulttaanijärjestelmä edustaa perinteistä malaijilaista ylhäisökulttuuria. Kuningas on myös maan muslimien uskonnollinen johtaja. Malesiassa sulttaani-instituutio on tabu, ja sulttaanit ovat nauttineet lain edessä koskemattomuutta.


title: William Shakespearen Kesäyön unelma

text: William Shakespearen Kesäyön unelma on vuonna 1999 ensi-iltansa saanut Michael Hoffmanin ohjaama romanttinen komedia. Elokuva perustuu nimensä mukaisesti William Shakespearen näytelmään.


title: William Shakespearen Kesäyön unelma

text: Monte Athenan kylässä nuoret rakastavaiset Lysander (Dominic West) ja Hermia (Anna Friel) päättävät paeta metsään, koska ankara isä on määrännyt Hermian menevän naimisiin Demetriuksen (Christian Bale) kanssa. Samaan aikaan Helena (Calista Flockhart) on rakastunut Demetriukseen ja kertoo parin pakosuunnitelmista tälle. Metsässä nuoret siirtyvät keijujen maailmaan jota hallitsevat riitapukarit kuningas Oberon (Rupert Everett) ja kuningatar Titania (Michelle Pfeiffer). Oberon ja hänen palvelijansa Puck (Stanley Tucci) aiheuttavat sekaannusta nuorten välillä taikajuoman avulla. Lisäksi Puck muuttaa sattumalta paikalle osuneen harrastelijanäyttelijän Nick Bottomin (Kevin Kline) aasinpäiseksi ja saa vielä taikajuomalla Titanian rakastumaan häneen. Lopulta Oberon kyllästyy sekaannukseen ja palauttaa kaikki osapuolet oikeiden pariensa luo: Lysander on takaisin yhdessä Hermian kanssa ja Demetrius rakastuu Helenaan. Myös Oberon ja Titania korjaavat välinsä. Lopuksi Bottom ja hänen teatteriryhmänsä pääsevät esittämään näytelmänsä hoviin (jota hallitsee Theseus (David Strathairn) ja hänen vaimonsa Hippolyta (Sophie Marceau) ja huonosti näytelty tragedia Pyramuksen ja Thisben kurjasta kohtalosta muuttuu komediaksi.


title: William Shakespearen Kesäyön unelma

text: "William Shakespearen Kesäyön unelma" kuvattiin Laziossa ja Toscanassa, sekä Cinecittà-elokuvastudioilla Roomassa, Italiassa. Elokuvan tapahtumat on siirretty Kreikan Ateenasta fiktiiviseen Monte Athenaan, joka sijaitsee Toscanan alueella Italiassa. Kuitenkin kaikki viittaukset Ateenaan on jätetty tekstiin.


title: William Shakespearen Kesäyön unelma

text: Elokuva hyödyntää Felix Mendelssohnin vuonna 1843 Shakespearen näytelmään säveltämää musiikkia. Lisäksi elokuvassa kuullaan oopperasäveltäjien Giuseppe Verdi, Gaetano Donizetti, Vincenzo Bellini, Gioacchino Rossini ja Pietro Mascagni musiikkia.


title: Mira Saastamoinen

text: Mira Saastamoinen (s. 1. toukokuuta 1972) on aktiiviuransa päättänyt suomalainen kilpakävelijä. Hän edusti koko uransa ajan Esbo Idrottsföreningiä ja hänen valmentajanaan toimi Jani Lehtinen Saastamoisen itsensä lisäksi. Ulkoratojen SM-kisoista Saastamoinen saavutti kaikkiaan kuusi mitalia; 5 000 metrin kävelyssä hopeaa vuonna 1992 sekä kaksi pronssia vuosina 1988 ja 1991, 10 kilometrin kävelyssä kultaa vuonna 1992 ja hopeaa vuonna 1994 sekä 20 kilometrin kävelyssä hopeaa vuonna 1996. Sisäratojen SM-kisoista hän voitti 3 000 metrin kävelyssä kolme hopeaa vuosina 1992, 1993 ja 1994 sekä kaksi pronssia vuosina 1989 ja 1990.


title: Mira Saastamoinen

text: Saastamoinen on edustanut Suomea aikuisten arvokisoissa yhden kerran ollen mukana Helsingissä järjestetyissä EM-kisoissa vuonna 1994. Tuolloin hän osallistui 10 kilometrin kävelyyn ja oli lopputuloksissa sijalla 28.


title: Mira Saastamoinen

text: Virallissa kilpailuissa Saastamoinen ei ole esiintynyt vuoden 1996 jälkeen.


title: Anneli Kuukkanen

text: Kaisa Anneli Kuukkanen (s. 3. toukokuuta 1955 Sumiainen) on suomalainen kilpakävelijä. Hänen seuranaan on vuodesta 2011 lähtien ollut Konneveden Urheilijat ja hän on koko uransa ajan vastannut itse omasta valmennuksestaan. Kalevan kisoista Kuukkanen on saavuttanut pronssia 5 000 metrin kävelyssä vuonna 1992. Hän on kilpaillut yleisen sarjan kilpailuissa aina vuoteen 2010 saakka, vaikka onkin osallistunut lisäksi myös veteraanisarjojen kilpailuihin vuodesta 1991 lähtien.


title: Janne Vikeväinen

text: Janne Vikeväinen (s. 27. tammikuuta 1968) on aktiiviuransa päättänyt suomalainen kymmenottelija. Hän edusti koko uransa ajan Oulun Pyrintöä ja hänen valmentajanaan toimi Antti Haapalahti. Kalevan kisoista Vikeväinen saavutti kaksi pronssia kymmenottelussa vuosina 1990 ja 1992. Lisäksi hän oli viestijuoksun SM-kisoissa mukana voittamassa 4 x 400 metrin viestijuoksusta pronssia vuonna 1992. Sisäratojen SM-kisoista Vikeväinen voitti seitsenottelun hopeaa vuonna 1993 ja pronssia vuonna 1992. Virallisissa kilpailuissa hän ei ole esiintynyt vuoden 1995 jälkeen.


title: Borgsjön kirkko

text: Borgsjön kirkko () on kirkkorakennus, joka sijaitsee Ruotsissa Ången kunnassa.


title: Borgsjön kirkko

text: Aikaisemmin paikalla on sijainnut kivikirkko, joka oli todennäköisesti rakennettu 1300-luvulla. Se purettiin, kun nykyistä kirkkoa alettiin rakentaa vuonna 1766, mutta materiaaleja käytettiin uuden kirkon rakentamiseen. Kirkko rakennettiin rokokoo-tyyliin rakennusmestari Daniel Hagmanin johdolla. Rakennus valmistui vuonna 1768, mutta viimeisiä töitä tehtiin vielä vuonna 1770 ja käyttöön kirkko vihittiin 12. tammikuuta 1772.


title: Borgsjön kirkko

text: Kirkossa on suorakulmainen runkohuone ja sakaristo on sen pohjoissivulla. Saarnastuoli on vuodelta 1771 ja kastemalja vuodelta 1693. Urut on rakennettu vuonna 1700 ja ne ovat ensimmäiset Medelpadissa rakennetut urut.


title: Borgsjön kirkko

text: Nykyinen sipulikupolinen kellotapuli on rakennettu vuonna 1783 ja siellä on kolme kelloa.


title: Tuanku Abdul Rahman

text: Malaijan liittovaltion itsenäistyttyä Yhdistyneestä kuningaskunnasta vuonna 1957, maan sulttaanineuvosto valitsi Tuanku Abdul Rahmanin maan ensimmäiseksi kuninkaaksi. Ennen valintaansa hän oli ollut Negeri Sembilanin hallitsija 24 vuotta.


title: Mamman vallan alla (vuoden 1916 elokuva)

text: Mamman vallan alla (; Yhdysvalloissa myös nimikkeenä "The Matrimoniac") on vuonna 1916 ensi-iltansa saanut Paul Powellin ohjaama yhdysvaltalainen mykkä komediaelokuva, jonka pääosissa ovat Douglas Fairbanks ja Constance Talmadge.


text: "Mamman vallan alla" perustuu Octavus Roy Cohenin ja J. U. Giesyn tarinaan, jonka pohjalta John Emerson ja Anita Loos laativat elokuvan käsikirjoituksen. Elokuvan tuottajana oli D. W. Griffith ja kuvaajana tuleva ohjaaja Victor Fleming. Elokuvan tuotantoyhtiönä oli Fine Arts Film Company ja levittäjäyhtiönä Triangle Distributing. Elokuva alun perin piti olla vain kahden kelan eli 20:n minuutin pituinen, mutta elokuvan juonta pidennettiin 50:een minuuttiin asti.


text: "Mamman vallan alla" sai Yhdysvaltain ensi-iltansa New Yorkissa 3. joulukuuta vuonna 1916. Yhdysvaltain maanlaajuinen ensi-ilta oli 16. joulukuuta. Elokuvasta on säilynyt kokonainen kopio nykypäivään asti, ja elokuva on julkaistu VHS:lle ja DVD:lle. DVD-julkaisu julkaistiin vuonna 2008. DVD-julkaisussa elokuvan pituus on 46 minuuttia.


title: Ruotsin valtiopäivävaalit 2014

text: Ruotsin valtiopäivävaalit 2014 järjestettiin 14. syyskuuta 2014. Vaaleissa valittiin edustajat valtiopäiville. Oppositiossa olleet punavihreät puolueet (sosiaalidemokraatit, ympäristöpuolue ja vasemmistopuolue) saivat yhteensä 43,6 prosenttia äänistä. Kahdeksan vuotta hallitusvastuussa ollut porvariallianssin (maltilliset, keskusta, kansanpuolue ja kristillisdemokraatit) osuus äänistä jäi 39,4 prosenttiin. Sosiaalidemokraatit säilyivät suurimpana puolueena, saaden 31,0 prosenttia äänistä. Ruotsidemokraatit lisäsivät eniten kannatustaan, 5,7 prosentista 12,9 prosenttiin. Äänestysprosentti oli 85,8.


title: Ruotsin valtiopäivävaalit 2014

text:
Ruotsin valtiopäivävaalien 2014 tulokset
! colspan="4" rowspan="2" style="text-align:left;"| Puolueet ja vaaliliitot
! colspan="3"| Äänet
! colspan="2"| Paikat
! width="75"| Ääniä
! width="30"|%
! width="30"|+/–
! width="30"| Paikat
! width="30"|+/–
Lähde: Valmyndigheten


title: Holyroodin palatsi

text: Holyroodin palatsi () on Yhdistyneen kuningaskunnan kuningasperheen virallinen asunto heidän ollessa Skotlannissa. Palatsi sijaitsee Edinburghin kaupungissa lähellä Edinburghin linnaa. Palatsin paikalla oli vuodesta 1128 lähtien luostari. Nykyinen palatsi rakennettiin 1400-luvulla, ja se on toiminut Skotlannin kuninkaiden ja kuningattarien asuntona 1500-luvulta, ja sittemmin Yhdistyneen kuningaskunnan hallitsijoiden virallisena Skotlannin-asuntona. Palatsin yhteydessä on luostarin rauniot ja puutarha, jossa järjestetään perinteeksi muodostuneita kuninkaallisia puutarhajuhlia.


title: Hisamuddin Alam Shah

text: Sultan Hisamuddin Alam Shah, oli Malaijan toinen kuningas ja Selangorin sulttaani. Hänet valittiin maan ensimmäisen kuninkaan Tuanku Abdul Rahmanin varamieheksi maan itsenäistyttyä vuonna 1957. Hisamuddin nousi valtaan huhtikuussa 1960 Abdul Rahmanin kuoltua. Sultan Hisamuddin on ollut maan historian lyhytaikaisin kuningas, sillä hän kuoli syyskuussa 1960, oltuaan vallassa viisi kuukautta.


title: Hisamuddin Alam Shah

text: Selangorin sulttaaniksi Hisamuddin nousi isänsä Sulaimanin jälkeen vuonna 1938. Toisessa maailmansodassa japanilaiset miehittivät Malaijan ja Hisamuddin jäi sotavangiksi vuonna 1942. Japanin antauduttua hän palasi sulttaaniksi vuonna 1945.


title: Agrínio

text: Agrínio (; ) on Kreikan kaupunki ja samanniminen kunta (Δήμος Αγρινίου, "Dímos Agriníou"), joka sijaitsee Aitolia-Akarnanian alueyksikössä Länsi-Kreikan alueella. Koko kunnan pinta-ala on 1 246,7 neliökilometriä ja väkiluku 94 181. Varsinaisen Agrínion kaupungin väkiluku on 46 899 (vuonna 2011).


title: Agrínio

text: Agrínion kaupunki sijaitsee Panaitolikón tasangolla Kreikan suurimman järven Trichonídan luoteispuolella, noin 37 kilometriä pohjoiseen Mesolóngista. Se on lähialueensa taloudellinen keskus, ja siellä toimii sekä Ioánninan että Patraksen yliopiston yksiköitä.


title: Agrínio

text: Agrínio on ottanut nimensä antiikin aikaisesta Agrinionin kaupungista, joka sijaitsi sen lähellä. Lähistöllä sijaitsi myös Stratoksen kaupunki. Nykyinen kaupunki on syntynyt osmanivallan aikana, jolloin se tunnettiin nimellä "Vrachóri", turkiksi "Imbrahoar". Seutu on vanhaa tupakanviljelyaluetta. Kaupunki nimettiin uudelleen antiikin Agrinionin mukaan vuonna 1835 Kreikan itsenäistymisen jälkeen.


title: Agrínio

text: Nykyinen Agrínion kunta muodostui, kun Agrínio, Angelókastro, Arákynthos, Makryneía, Neápoli, Panaitolikó, Parakampýlia, Paravóla, Strátos ja Thestieís yhdistyivät vuoden 2011 alussa Kallikrates-suunnitelman mukaisesti.


title: Agrínio

text: Kaupungin nähtävyyksiin kuuluvat muun muassa kunnallinen puisto, tupakantuotannon historiaan liittyvät rakennukset sekä museot, kuten Agrínion arkeologinen museo. Stratoksen arkeologinen alue sijaitsee noin 12 kilometrin päässä kaupungista. Kaupungista on kotoisin jalkapalloseura Panetolikos FC ("Panaitolikós FC").


title: Agrínio

text: Vuoden 2011 kuntauudistuksesta lähtien Agrínion kunta muodostuu kymmenestä kunnallisyksiköstä, jotka vastaavat uudistusta edeltäneitä kuntia. Kunnallisyksiköt sekä niihin kuuluvat kylä- ja kaupunkiyhdyskunnat ja asutukset ovat:


title: Árta

text: Árta () on Kreikan kaupunki ja samanniminen kunta (Δήμος Αρταίων, "Dímos Artaíon"), joka sijaitsee Ártan alueyksikössä Epeiroksen alueella. Kaupunki on alueyksikkönsä hallinnollinen keskus. Koko kunnan pinta-ala on 436,8 neliökilometriä ja väkiluku 43 166. Varsinaisen Ártan kaupungin väkiluku on 21 895 (vuonna 2011).


title: Árta

text: Ártan kaupunki sijaitsee Árachthos-joen itärannalla Amvrakikóslahden eli Ártanlahden pohjoispuolella, noin 370 kilometriä luoteeseen Ateenasta ja noin 444 kilometriä lounaaseen Thessalonikista. Prévezan kaupunki sijaitsee noin 30 kilometriä Ártasta lounaaseen, Ioánnina noin 58 kilometriä pohjoiseen ja Agrínio noin 70 kilometriä eteläkaakkoon. Ártan kunta käsittää Amvrakikóslahden rannalle ulottuvan alueen Epeiroksen eteläosasta. Kaupungin koillispuolella Árachthos-joessa sijaitsee Pournárin tekojärvi.


title: Árta

text:
Antiikin aikana nykyisen Ártan kaupungin paikalla sijaitsi Ambrakian kaupunki ja kaupunkivaltio ("polis"). Se oli alun perin Korintin siirtokunta. Ambrakiasta tuli Epeiroksen merkittävin kaupunki, ja se kukoisti erityisesti 400–200-luvuilla eaa. Kaupunki osallistui persialaissotiin kreikkalaisten puolella ja peloponnesolaissotaan entisen emäkaupunkinsa Korintin sekä Spartan puolella. Myöhemmin Ambrakia oli Epeiroksen kuninkaan Pyrrhoksen pääkaupunki, mikä se oli sen suurinta kukoistuskautta. Kaupunki taantui roomalaisella kaudella 100-luvulta eaa. alkaen ja jäi asumattomaksi Nikopoliin perustamisen jälkeen vuonna 31 eaa., sillä asukkaat siirrettiin uuteen kaupunkiin.
Antiikin aikaisesta kaupungista on säilynyt suhteellisen vähän jäänteitä. Niihin lukeutuvat muun muassa Apollon Pythios Soterille omistetun temppelin sekä pienen teatterin rauniot.


title: Árta

text: Ambrakian paikka oli lähes asumattomana noin tuhannen vuoden ajan. Nykyinen Ártan kaupunki kehittyi paikalle bysanttilaisella kaudella noin 1000-luvulla. Kaupungin nykyinen nimi on todennäköisesti peräisin Árachthos-joen nimestä.


title: Árta

text:
Vuonna 1204 Ártasta tuli Epeiroksen despotaatin pääkaupunki. 1300-luvulla kaupunki oli Akarnanian alueen merkittävin, ja siksi se tunnettiin myös nimellä "Akarnania" sekä nimellä "Arechthea Acarnana".
Nykyinen Ártan kaupunki on ympäristönsä hallinnollinen ja kaupallinen keskus. Kaupungin nähtävyyksiin kuuluvat muun muassa Árachthos-joen ylittävä, 1600-luvulla rakennettu Ártan silta, jonka pituus on 145 metriä, sekä bysanttilaisaikainen, 1200-luvulla rakennettu Ártan linna, joka oli käytössä myös osmanivallan aikana. 1200-luvulta ovat myös merkittävimmät vanhat kirkot Panagía Parigorítissan kirkko, kaupungin suojeluspyhälle omistettu Pyhän Theodoran ("Agía Theodóra") kirkko, sekä Káto Panagián luostari. Ártan hiippakunnan piispanistuimena toimii Pyhän Demetrioksen ("Ágios Dimítrios") katedraali. Museoihin kuuluvat muun muassa Ártan arkeologinen museo sekä kansanperinnemuseo.


title: Árta

text: Nykyinen Ártan kunta muodostui, kun Árta, Amvrakikós, Filothéi, Vlachérna ja Xirovoúni yhdistyivät vuoden 2011 alussa Kallikrates-suunnitelman mukaisesti.


title: Árta

text: Vuoden 2011 kuntauudistuksesta lähtien Ártan kunta muodostuu viidestä kunnallisyksiköstä, jotka vastaavat uudistusta edeltäneitä kuntia. Kunnallisyksiköt sekä niihin kuuluvat kylä- ja kaupunkiyhdyskunnat ja asutukset ovat:


title: Igoumenítsa

text: Igoumenítsa () on Kreikan kaupunki ja samanniminen kunta (Δήμος Ηγουμενίτσας, "Dímos Igoumenítsas"), joka sijaitsee Thesprotian alueyksikössä Epeiroksen alueella. Kaupunki on Thesprotian hallinnollinen keskus. Koko kunnan pinta-ala on 426,6 neliökilometriä ja väkiluku 25 814. Varsinaisen Igoumenítsan kaupungin väkiluku on 9 145 (vuonna 2011).


title: Igoumenítsa

text: Nykyinen Igoumenítsan kunta muodostui, kun Igoumenítsa, Margaríti, Parapótamos, Pérdika ja Sývota yhdistyivät vuoden 2011 alussa Kallikrates-suunnitelman mukaisesti.


title: Igoumenítsa

text: Vuoden 2011 kuntauudistuksesta lähtien Igoumenítsan kunta muodostuu viidestä kunnallisyksiköstä, jotka vastaavat uudistusta edeltäneitä kuntia. Kunnallisyksiköt sekä niihin kuuluvat kylä- ja kaupunkiyhdyskunnat ja asutukset ovat:


title: Sérres

text: Sérres (; kath. Σέρραι, "Sérrai") on Kreikan kaupunki ja samanniminen kunta (Δήμος Σερρών, "Dímos Serrón"), joka sijaitsee Sérresin alueyksikössä Keski-Makedonian alueella. Kaupunki on alueyksikkönsä hallinnollinen keskus. Koko kunnan pinta-ala on 601,5 neliökilometriä ja väkiluku 76 817. Varsinaisen Sérresin kaupungin väkiluku on 58 287 (vuonna 2011).


title: Sérres

text: Nykyinen Sérresin kunta muodostui, kun Sérres, Áno Vrontoú, Kapetán Mitroúsi, Lefkónas, Oreiní ja Skoútari yhdistyivät vuoden 2011 alussa Kallikrates-suunnitelman mukaisesti.


title: Sérres

text: Kaupungin nähtävyyksiin kuuluu muun muassa Sérresin arkeologinen museo.


title: Sérres

text: Vuoden 2011 kuntauudistuksesta lähtien Sérresin kunta muodostuu kuudesta kunnallisyksiköstä, jotka vastaavat uudistusta edeltäneitä kuntia. Kunnallisyksiköt sekä niihin kuuluvat kylä- ja kaupunkiyhdyskunnat ja asutukset ovat:


title: Serres

text: Serres voi tarkoittaa seuraavia:


title: Kilkís

text: Kilkís () on Kreikan kaupunki ja samanniminen kunta (Δήμος Κιλκίς, "Dímos Kilkís"), joka sijaitsee Kilkíksen alueyksikössä Keski-Makedonian alueella. Kaupunki on alueyksikkönsä hallinnollinen keskus. Koko kunnan pinta-ala on 1 581,2 neliökilometriä ja väkiluku 51 926. Varsinaisen Kilkíksen kaupungin väkiluku on 22 914 (vuonna 2011).


title: Kilkís

text: Nykyinen Kilkíksen kunta muodostui, kun Kilkís, Chérso, Doïráni, Gallikós, Kroússa, Mouriés ja Pikrolímni yhdistyivät vuoden 2011 alussa Kallikrates-suunnitelman mukaisesti.


title: Kilkís

text: Kaupungin nähtävyyksiin kuuluu muun muassa Kilkíksen arkeologinen museo.


title: Kilkís

text: Vuoden 2011 kuntauudistuksesta lähtien Kilkíksen kunta muodostuu seitsemästä kunnallisyksiköstä, jotka vastaavat uudistusta edeltäneitä kuntia. Kunnallisyksiköt sekä niihin kuuluvat kylä- ja kaupunkiyhdyskunnat ja asutukset ovat:


title: Náousa (Imathia)

text: Náousa () on Kreikan kaupunki ja samanniminen kunta (Δήμος Νάουσας, "Dímos Náousas"), joka sijaitsee Imathian alueyksikössä Keski-Makedonian alueella. Koko kunnan pinta-ala on 424,9 neliökilometriä ja väkiluku 32 494. Varsinaisen Náousan kaupungin väkiluku on 18 882 (vuonna 2011).


title: Náousa (Imathia)

text: Nykyinen Náousan kunta muodostui, kun Náousa, Anthémia ja Eirinoúpoli yhdistyivät vuoden 2011 alussa Kallikrates-suunnitelman mukaisesti.


title: Náousa (Imathia)

text: Vuoden 2011 kuntauudistuksesta lähtien Náousan kunta muodostuu kolmesta kunnallisyksiköstä, jotka vastaavat uudistusta edeltäneitä kuntia. Kunnallisyksiköt sekä niihin kuuluvat kylä- ja kaupunkiyhdyskunnat ja asutukset ovat:


title: Livadeiá

text: Livadeiá (, myös "Levádeia", Λεβάδεια, tai "Leivadiá", Λειβαδιά) on Kreikan kaupunki ja samanniminen kunta (Δήμος Λιβαδειάς, "Dímos Livadeiás"), joka sijaitsee Boiotian alueyksikössä Keski-Kreikan alueella. Koko kunnan pinta-ala on 694,016 neliökilometriä ja väkiluku 31 315. Varsinaisen Livadeián kaupungin väkiluku on 21 379 (vuonna 2011).


title: Livadeiá

text: Livadeiá on perinyt nimensä samalla paikalla sijainneelta antiikin aikaiselta Lebadeian kaupungilta. Se tunnettiin erityisesti Trofonioksen oraakkelista ja kulttipaikasta, joka kukoisti 500-luvulta eaa. ainakin 100-luvulle jaa. saakka. Oraakkelipaikasta ja pyhäköistä on tehty useita arkeologisia löytöjä.


title: Livadeiá

text: Asutus Lebadeian paikalla säilyi, vaikkakin välillä taantuneena, läpi bysanttilaisen keskiajan pääasiassa kaupungin puuvillateollisuuden ja strategisen sijainnin sekä läheisen Theban eli Thívan merkityksen ansiosta. Frankki- ja katalaanivallan aikana kaupungissa oli linna. Osmanit valtasivat alueen vuonna 1458. Kreikan vapaussodan aikana kaupungissa sodittiin erityisesti vuonna 1828. Turkkilaiset vetäytyivät kaupungista vuonna 1829, minkä jälkeen asukkaat palasivat, ja kaupunki oli varhaisvaiheen itsenäisen Kreikan talouskeskuksia. Nykyisin kaupunki tunnetaan nykykreikkalaisessa nimimuodossa Livadeiá.


title: Livadeiá

text: Nykyinen Livadeián kunta syntyi, kun Livadeiá, Chairóneia, Dávleia, Koróneia ja Kyriakí yhdistyivät vuoden 2011 alussa Kallikrates-suunnitelman mukaisesti.


title: Livadeiá

text: Vuoden 2011 kuntauudistuksesta lähtien Livadeián kunta muodostuu viidestä kunnallisyksiköstä, jotka vastaavat uudistusta edeltäneitä kuntia. Kunnallisyksiköt sekä niihin kuuluvat kylä- ja kaupunkiyhdyskunnat ja asutukset ovat:


title: Leena Helka

text: Leena Kyllikki Helka-Nystrand, kirjailijanimi Leena Helka (s. 29. joulukuuta 1924 Rauma) on suomalainen suomen ja ruotsin kielellä kirjoittanut kirjailija.


title: Leena Helka

text: Helka valmistui 1951 filosofian kandidaatiksi Helsingin yliopistosta. Hän asuu Poriin ja on opettanut kuvaamataitoa, voimistelua ja kieliä.


title: Leena Helka

text: Helka on kirjoittanut yhden romaanin, novellikokoelman, useita runokokoelmia suomen ja ruotsin kielellä ja lisäksi lasten- ja nuortenkirjoja. Ruotsinkieliset kirjansa Helka kirjoitti asuessaan 1950- ja 1960-luvuilla Ruotsissa miehensä Stig Nystrandin kanssa.


title: Leena Helka

text: Nimimerkillä "Mikko Nelimaa" (yhteinen salanimi kirjailijoille Leena Helka, Hilkka Harolin, Reijo Varpainen ja Aili Nummi):


title: Préveza

text: Préveza () on Kreikan kaupunki ja samanniminen kunta (Δήμος Πρέβεζας, "Dímos Prévezas"), joka sijaitsee Prévezan alueyksikössä Epeiroksen alueella. Kaupunki on alueyksikkönsä hallinnollinen keskus. Koko kunnan pinta-ala on 381,6 neliökilometriä ja väkiluku 31 733. Varsinaisen Prévezan kaupungin väkiluku on 19 042 (vuonna 2011).


title: Préveza

text: Prévezan ja lähiseudun lentoasemana toimii Áktion lentoasema, joka sijaitsee Áktion niemellä noin neljä kilometriä kaupungista etelään.


title: Préveza

text: Nykyinen Prévezan kunta muodostui, kun Préveza, Loúros ja Zálongo yhdistyivät vuoden 2011 alussa Kallikrates-suunnitelman mukaisesti.


title: Préveza

text: Vuoden 2011 kuntauudistuksesta lähtien Prévezan kunta muodostuu kolmesta kunnallisyksiköstä, jotka vastaavat uudistusta edeltäneitä kuntia. Kunnallisyksiköt sekä niihin kuuluvat kylä- ja kaupunkiyhdyskunnat ja asutukset ovat:


title: Thásos (kunta)

text: Thásos ( eli Δήμος Θάσου, "Dímos Thásou") on Kreikan kunta, joka sijaitsee Thásoksen alueyksikössä Itä-Makedonian ja Traakian alueella. Kunnan pinta-ala on 379 neliökilometriä ja väkiluku 13 770 (vuonna 2011). Kunnan kuntakeskus on Thásos eli Liménas.


title: Thásos (kunta)

text: Thásoksen kunta käsittää koko Thásoksen saaren. Sen lisäksi kuntaan kuuluvat pienet saaret Thasopoúla ja Koínyra.


title: Thásos (kunta)

text: Thásoksen kunta muodostuu seuraavista kylä- ja kaupunkiyhdyskunnista ja asutuksista:


title: T. J. Brennan

text: T. J. Brennan (s. 3. huhtikuuta 1989) on yhdysvaltalainen jääkiekkoilija, joka teki kesällä 2016 monivuotisen sopimuksen NHL-seura Philadelphia Flyersin kanssa. Brennan on pelannut ammattilaisurallaan lähinnä AHL-liigassa.


title: T. J. Brennan

text: Kaudella 2006–2007 Brennan teki 16 maalia ja 25 syöttöpistettä 68 pelissä. Hänet palkittiin Raymond Lagacé Trophylla, joka annetaan QMJHL:n vuoden parhaalle tulokkaalle. Seuraavalla kaudella hän pelasi kolmessa ottelussa vähemmän, mutta teki saman määrän pisteitä ja pelasi kuusi pudotuspeliään piste per peli -tahdilla.


title: T. J. Brennan

text: Buffalo Sabres varasi Brennanin toisen kierroksen ensimmäisenä pelaajana numerolla 31 . 18. huhtikuuta 2009 Brennan teki kolmivuotisen tulokassopimuksen Sabresin kanssa.


title: T. J. Brennan

text: Ensimmäisen ammattilaiskautensa 2009–2010 Brennan pelasi Buffalon AHL-yhteistyöseura Portland Piratesissa. Ensimmäisen NHL-pelinsä Brennan pelasi 23. marraskuuta 2011 Boston Bruinsia vastaan. Hän teki pelissä myös ensimmäisen maalinsa. 15. maaliskuuta 2013 Brennan kaupattiin Florida Panthersiin vastineeksi viidennen kierroksen varauksesta .


title: T. J. Brennan

text: 16. kesäkuuta 2013 Brennan kaupattiin Panthersista Nashville Predatorsiin Bobby Butlerin tilalle. Brennan ei pelannut Predatorsissa otteluakaan ja päätyi vapaaksi agentiksi. 5. heinäkuuta 2013 hän teki yhden vuoden kaksisuuntaisen sopimuksen Toronto Maple Leafsin kanssa. Sopimuksen arvo oli 600 000 dollaria.


title: T. J. Brennan

text: 4. heinäkuuta 2014 Brennan teki onnistuneen Toronton farmiseura Marliesissa pelatun kauden jälkeen yksivuotisen sopimuksen New York Islandersin kanssa. Islanders myi Brennanin kuitenkin ennen kauden alkua Chicago Blackhawksiin.


title: T. J. Brennan

text: Brennan aloitti kauden 2014–2015 Blackhawksin farmiseurassa Rockford IceHogsissa, kunnes Toronto Maple Leafs hankki hänet vaihdossa Spencer Abbottiin. Loppukaudesta Brennan pelasi Maple Leafsissa 6 ottelua ja farmiseura Toronto Marliesissa 19 ottelua. Kauden jälkeen Maple Leafs ja Brennan tekivät vuoden jatkosopimuksen.


title: T. J. Brennan

text: Brennan oli kaudella 2015–2016 AHL:n kolmanneksi eniten pisteitä tehnyt pelaaja. Hän voitti lisäksi Marliesin sisäisen pistepörssin ja liigan puolustajien pistepörssin. Hän teki 69 ottelussa 68 pistettä, ja hänet palkittiin toistamiseen sarjan parhaalle puolustajalle annettavan Eddie Shore -palkinnon. Kauden aikana Brennan pelasi myös seitsemän ottelua Maple Leafsissa. Kauden jälkeen hän siirtyi Philadelphia Flyersiin, jonka kanssa hän teki monivuotisen sopimuksen.


title: Ewa Kopacz

text: Ewa Kopacz (s. 3. joulukuuta 1956 Skaryszew, Puola) on puolalainen poliitikko, joka toimi maansa pääministerinä syyskuusta 2014 marraskuuhun 2015 ja Kansalaisfoorumi-puolueen puheenjohtajana marraskuusta 2014 tammikuuhun 2016 saakka. Kopacz seurasi molemmissa tehtävissä Donald Tuskia, joka siirtyi Eurooppa-neuvoston puheenjohtajaksi.


title: Samothráki (kunta)

text: Samothráki () on Kreikan kylä ja samanniminen kunta (Δήμος Σαμοθράκης, "Dímos Samothrákis"), joka sijaitsee Évroksen alueyksikössä Itä-Makedonian ja Traakian alueella. Koko kunnan pinta-ala on 178,0 neliökilometriä ja väkiluku 2 859. Varsinaisen Samothrákin kylän väkiluku on 653 (vuonna 2011).


title: Samothráki (kunta)

text: Samothrákin kunta kattaa koko Samothrákin saaren.


title: Samothráki (kunta)

text: Samothrákin kunta muodostuu seuraavista kylä- ja kaupunkiyhdyskunnista ja asutuksista:


title: Ithaka (kunta)

text: Ithaka ( eli Δήμος Ιθάκης, "Dímos Ithákis") on Kreikan kunta, joka sijaitsee Ithakan alueyksikössä Jooniansaarten alueella. Kunnan pinta-ala on 117,8 neliökilometriä ja väkiluku 3 231 (vuonna 2011). Kunnan kuntakeskus on Vathý eli Ithaka.


title: Ithaka (kunta)

text: Ithakan kunta käsittää koko Ithakan saaren. Sen lisäksi kuntaan kuuluvat seuraavat pienemmät saaret: Arkoúdi, Átokos, Drakonéra, Karlonísi, Lazaréto, Lygía, Mákri, Oxeía, Pontikós, Prováti ja Vromónas. Niistä suurin osa kuuluu Ekhinadien saariryhmään.


title: Ithaka (kunta)

text: Ithakan kunta muodostuu seuraavista kylä- ja kaupunkiyhdyskunnista ja asutuksista:


title: Kefaloniá (kunta)

text: Kefaloniá ( eli Δήμος Κεφαλονιάς, "Dímos Kefaloniás") on Kreikan kunta, joka sijaitsee Kefalonián alueyksikössä Jooniansaarten alueella. Kunnan pinta-ala on 781 neliökilometriä ja väkiluku 35 801 (vuonna 2011). Kunnan kuntakeskus on Argostóli.


title: Kefaloniá (kunta)

text: Kefalonián kunta käsittää koko Kefalonián saaren. Sen lisäksi kuntaan kuuluvat seuraavat pienemmät saaret: Ápasa, Asterís, Fílippos, Giróvaris, Kalógiros, Lamprinós, Módi, Petalás, Pístros, Práso, Sofía, Sorós, Tsakalonísi ja Vardiánoi. Näistä suuri osa kuuluu Ekhinadien saariryhmään.


title: Kefaloniá (kunta)

text: Kefalonián kunta syntyi, kun Argostóli, Eleiós-Prónnoi, Érisos, Leivathó, Omalá, Palikí, Pýlaros ja Sámi yhdistyivät vuoden 2011 alussa Kallikrates-suunnitelman mukaisesti.


title: Kefaloniá (kunta)

text: Vuoden 2011 kuntauudistuksesta lähtien Kefalonián kunta muodostuu kahdeksasta kunnallisyksiköstä, jotka vastaavat uudistusta edeltäneitä kuntia. Kunnallisyksiköt sekä niihin kuuluvat kylä- ja kaupunkiyhdyskunnat ja asutukset ovat:


title: Renat Mamašev

text: Renat Abdulrašitovitš Mamašev (, s. 31. maaliskuuta 1983 Moskova) on venäläinen jääkiekkoilija, joka pelaa kaudella 2015–2016 KHL-seura HK Sotšissa.


title: Renat Mamašev

text: Mamašev on pelannut koko uransa Venäjällä. New Jersey Devils kutsui hänet harjoitusleirilleen syksyllä 2014, muttei tehnyt hänen kanssaan sopimusta.


title: Korfu (kunta)

text: Korfu ( eli Δήμος Κέρκυρας, "Dímos Kérkyras") on Kreikan kunta, joka sijaitsee Korfun alueyksikössä Jooniansaarten alueella. Kunnan pinta-ala on 614,6 neliökilometriä ja väkiluku 102 071 (vuonna 2011). Kunnan kuntakeskus on Korfun kaupunki.


title: Korfu (kunta)

text: Korfun kunta käsittää koko Korfun saaren. Sen lisäksi kuntaan kuuluvat Diapontiset saaret, mukaan lukien Ereikoússa, Mathráki, Othonoí, Diákopo, Diáplo, Plateiá ja Tracheiá, sekä saaret Lazaréto, Peristerés, Pontikonísi, Psýllos éna, Psýllos dýo ja Vído (Ptychía).


title: Korfu (kunta)

text: Nykyinen Korfun kunta muodostui, kun kunnat Korfu, Achílleio, Ágios Geórgios, Esperíes, Faíakes, Kassopaía, Korissía, Lefkímmi, Meliteieís, Palaiokastrítsa, Parélioi ja Thináli sekä kyläkunnat Ereikoússa, Mathráki ja Othonoí yhdistyivät vuoden 2011 alussa Kallikrates-suunnitelman mukaisesti.


title: Korfu (kunta)

text: Vuoden 2011 kuntauudistuksesta lähtien Korfun kunta muodostuu 15 kunnallisyksiköstä, jotka vastaavat uudistusta edeltäneitä kuntia. Kunnallisyksiköt sekä niihin kuuluvat kylä- ja kaupunkiyhdyskunnat ja asutukset ovat:


title: Lefkas (kunta)

text: Lefkas (, kath. Λευκάς, "Lefkás"; eli Δήμος Λευκάδας, "Dímos Lefkádas") on Kreikan kunta, joka sijaitsee Lefkaksen alueyksikössä Jooniansaarten alueella. Kunnan pinta-ala on 335,8 neliökilometriä ja väkiluku 22 652 (vuonna 2011). Kunnan kuntakeskus on Lefkaksen kaupunki.


title: Lefkas (kunta)

text: Lefkaksen kunta käsittää koko Lefkaksen saaren. Sen lisäksi kuntaan kuuluvat pienemmät saaret Kálamos, Kastós ja Madourí, jotka kuuluvat Tilevoḯdes-saariryhmään.


title: Lefkas (kunta)

text: Nykyinen Lefkaksen kunta muodostui, kun kunnat Lefkas, Apollónioi, Elloménos, Karyá ja Sfakiótes sekä kyläkunnat Kálamos ja Kastós yhdistyivät vuoden 2011 alussa Kallikrates-suunnitelman mukaisesti.


title: Lefkas (kunta)

text: Vuoden 2011 kuntauudistuksesta lähtien Lefkaksen kunta muodostuu seitsemästä kunnallisyksiköstä, jotka vastaavat uudistusta edeltäneitä kuntia. Kunnallisyksiköt sekä niihin kuuluvat kylä- ja kaupunkiyhdyskunnat ja asutukset ovat:


title: A Pair of Silk Stockings

text: A Pair of Silk Stockings on vuonna 1918 ensi-iltansa saanut Walter Edwardsin ohjaama yhdysvaltalainen mykkä komediaelokuva, jonka pääosissa ovat Constance Talmadge ja Harrison Ford.


title: A Pair of Silk Stockings

text: "A Pair of Silk Stockingsin" käsikirjoituksen laati Edith M. Kennedy Cyril Harcourtin näytelmän "A Pair of Silk Stockingsin" (1914) pohjalta. "A Pair of Silk Stockings" -näytelmää esitettiin Broadwaylla Little Theatressa vuodet 1914–1915, jonka aikana esityksiä kertyi 223 kappaletta. Elokuvan tuottajana oli Lewis J. Selznick, ja elokuvan tuotanto- ja levittäjäyhtiönä oli Select Pictures Corporation. "A Pair of Silk Stockings" sai Yhdysvaltain ensi-iltansa 20. heinäkuuta vuonna 1918. "A Pair of Silk Stockingsin" kokonainen kopio on säilynyt nykypäivään asti, ja elokuva on julkaistu sekä VHS:lle että DVD:lle.


title: Zákynthos (kunta)

text: Zákynthos ( eli Δήμος Ζακύνθου, "Dímos Zakýnthou") on Kreikan kunta, joka sijaitsee Zákynthoksen alueyksikössä Jooniansaarten alueella. Kunnan pinta-ala on 407,58 neliökilometriä ja väkiluku 40 759 (vuonna 2011). Kunnan kuntakeskus on Zákynthoksen kaupunki.


title: Zákynthos (kunta)

text: Zákynthoksen kunta käsittää koko Zákynthoksen saaren. Sen lisäksi kuntaan kuuluvat Strofadien saariryhmän saaret Stamfáni ja Árpyia sekä saaret Ágios Andréas, Ágios Ioánnis, Kalonísi ja Marathonísi.


title: Zákynthos (kunta)

text: Nykyinen Zákynthoksen kunta muodostui, kun Zákynthos, Alykés, Arkádioi, Artemisía, Elátia ja Laganás yhdistyivät vuoden 2011 alussa Kallikrates-suunnitelman mukaisesti.


title: Zákynthos (kunta)

text: Vuoden 2011 kuntauudistuksesta lähtien Zákynthoksen kunta muodostuu kuudesta kunnallisyksiköstä, jotka vastaavat uudistusta edeltäneitä kuntia. Kunnallisyksiköt sekä niihin kuuluvat kylä- ja kaupunkiyhdyskunnat ja asutukset ovat:


title: Haverön kirkko

text: Haverön kirkko () on Ruotsissa Ången kunnassa sijaitseva kirkkorakennus.


title: Haverön kirkko

text: Kirkko on rakennettu vuoden 1850 tienoilla samalle paikalle, jossa aikaisempi kivikirkko sijaitsi. Vanhasta kirkosta on osia nykyisessä sakaristossa. Samalla paikalla on sijainnut kirkko jo 1200-luvulla ja se on vanhin dokumentoitu kirkon paikka Norrlandissa.


title: Haverön kirkko

text: Päätös kirkon rakentamisesta tehtiin vuonna 1835. Piirrokset teki Theodor Engberg 1842 ja Kaarle XIV Juhana hyväksyi ne samana vuonna. Valmiina rakennus oli 1850 ja käyttöön se vihittiin 14. maaliskuuta 1852.


title: Haverön kirkko

text: Kirkossa oleva puuveistos arkkienkeli Mikaelin taistelusta lohikäärmettä vastaan on tehty Kölnisä vuoden 1200 tienoilla ja se on luultavasti vanhin säilynyt Mikaelin kuva Ruotsissa. Marmorisen kastemaljan kirkkoon lahjoitti vuonna 1923 silloinen kirkkoherra P. J. Söderberg.


title: Jerry D’Amigo

text: Jerry Vincent D’Amigo (s. 19. helmikuuta 1991 Binghamton, New York, Yhdysvallat) on yhdysvaltalainen jääkiekkoilija, joka pelaa Saksan DEL-liigan ERC Ingolstadtissa. Hän on pelipaikaltaan vasen laitahyökkääjä. D’Amigo on pelannut urallaan 31 NHL-ottelua tehopistein 1+2=3. Hänet on yleisesti tunnettu luisteluvoimaisena kahden suunnan hyökkääjänä, jolla on hyvä laukaus.


title: Jerry D’Amigo

text: D’Amigo pelasi kaudella 2006–2007 AtJHL-juniorisarjaa Binghamton Jr. Senatorsissa. Hänet valittiin kauden päätteeksi sarjan vuoden tulokkaaksi. OHL-joukkue Kitchener Rangers varasi D’Amigon 238. pelaajana kesällä 2007, mutta hän siirtyi kaudeksi 2007–2008 kuitenkin Yhdysvaltain maajoukkueen kehitysohjelman mukaan pelaamaan mm. NAHL-junioriliigaa. Toronto Maple Leafs varasi D’Amigon kuudennella kierroksella 158. pelaajana . Kahden US NTDP:ssä vietetyn vuoden jälkeen hän siirtyi kaudeksi 2009–2010 Rensselaer Polytechnic Instituten yliopistojoukkueeseen. D’Amigo oli tehoilla 10+24=34 joukkueensa kolmanneksi paras pistemies. Hänet valittiin kauden päätteeksi ECAC Hockeyn vuoden tulokkaaksi, tulokkaiden tähdistökentälliseen sekä akateemiseen tähdistökentälliseen. Lokomotiv Jaroslavl varasi D’Amigon 155. pelaajana .


title: Jerry D’Amigo

text: Elokuussa 2010 D’Amigo teki kolmivuotisen tulokassopimuksen Toronto Maple Leafsin kanssa. Hän aloitti kauden 2010–2011 AHL-joukkue Toronto Marliesissa, jossa D’Amigo pelasi 41 runkosarjaottelua tehopistein 5+9=14, kunnes Maple Leafs lähetti hänet siirtotakarajan kynnyksellä, helmikuussa 2011 loppukaudeksi D’Amigon aiemmin varanneen OHL-joukkue Kitchener Rangersin vahvuuteen. Ennen OHL:ään siirtymistä D’Amigo ehti tehdä 14 pistettä 41 pelissä Marliesissa. Hän oli pudotuspeleissä kuudella osumallaan joukkueen paras maalintekijä Gabriel Landeskogin kanssa. OHL-kauden jälkeen D’Amigo pelasi Marliesin AHL-joukkueessa vielä kaksi ottelua tehden yhden syöttöpisteen.


title: Jerry D’Amigo

text: Ensimmäisellä kokonaisella AHL-kaudellaan 2011–2012 D’Amigo teki 76 runkosarjaottelussa tehot 15+26=41 ja 17 playoff-ottelussa tehot 8+5=13. Hän eteni Marliesin kanssa aina Calder Cup -finaaleihin saakka, mutta mestaruuden vei kuitenkin Norfolk Admirals otteluvoitoin 4-0. Kaudella 2012–2013 D’Amigo oli 17 osumallaan joukkueensa toiseksi paras maalintekijä Ryan Hamiltonin jälkeen. Pudotuspeleissä hän voitti tehoilla 1+8=9 Marliesin sisäisen syöttöpörssin ja jakoi sisäisen pistepörssin voiton Mike Zigomanisin kanssa sekä voitti sisäisen tehotilaston lukemalla +5. Kaudella 2013–2014 D’Amigo nousi joukkueen varakapteeniksi. Hän oli 20 osumallaan Marliesin kolmanneksi paras maalintekijä. D’Amigo debytoi kauden aikana myös Maple Leafsin NHL-joukkueessa, jossa hän pelasi 22 runkosarjaottelua tehopistein 1+2=3. D’Amigo pelasi ensimmäisen NHL-ottelunsa 5. joulukuuta 2013 Dallas Starsia vastaan, jolloin hän sai jääaikaa 4.02 minuuttia. NHL-uransa avausmaalin D’Amigo teki 14. joulukuuta 2013 Chicago Blackhawksia vastaan. Hän keräsi Maple Leafsin 7-3-voittoon päättyneessä ottelussa myös yhden syöttöpisteen oltuaan kakkossyöttäjänä Nikolai Kuljominin tekemään voittomaaliin.


title: Jerry D’Amigo

text: 1. heinäkuuta 2014 Toronto Maple Leafs kauppasi D’Amigon pelaajaoikeudet ja kesän seitsemännen kierroksen varausvuoron Columbus Blue Jacketsiin vaihdossa Matt Frattiniin. Saman kuun lopulla D’Amigo ja Blue Jackets tekivät vuoden mittaisen, kaksisuuntaisen ja 850 000 dollarin arvoisen sopimuksen. Hän ehti pelata kaudella 2014–2015 ainoastaan seuran farmijoukkue Springfield Falconsissa, kunnes Blue Jackets kauppasi D’Amigon Buffalo Sabresiin vaihdossa hyökkääjä Luke Adamiin. D’Amigo vietti suurimman osan loppukaudestaan Sabresin farmijoukkue Rochester Americansissa, mutta hän pelasi seurassa myös yhdeksän NHL-ottelua ilman tehopisteitä. Heinäkuussa 2015 D’Amigo teki Sabresin kanssa vuoden mittaisen ja kaksisuuntaisen jatkosopimuksen. Hän pelasi kauden 2015–2016 kuitenkin kokonaan Americansissa, jonka varakapteenina D’Amigo toimi.


title: Jerry D’Amigo

text: Lokakuussa 2016 D’Amigo teki loppukauden 2016–2017 kattavan sopimuksen SM-liigajoukkue Tampereen Ilveksen kanssa oltuaan alkukauden ilman sopimusta. Hän jakoi tehoilla 13+20=33 joukkueen sisäisen pistepörssin voiton Tapio Laakson kanssa. Lokakuussa 2017 D’Amigo siirtyi loppukauden 2017–2018 kattavalla sopimuksella Kalevan Palloon oltuaan alkukauden ilman sopimusta.


title: Jerry D’Amigo

text: Kaudeksi 2018–2019 D’Amigo siirtyi vuoden mittaisella sopimuksella Saksan DEL-liigan ERC Ingolstadtiin.


title: Jerry D’Amigo

text: D’Amigo pelasi alle 20-vuotiaiden MM-kilpailuissa vuosina 2010 ja 2011, joista ensimmäinen turnaus päättyi maailmanmestaruuteen ja jälkimmäinen pronssiin. Vuoden 2010 turnauksessa hän oli tehoilla 6+6=12 Yhdysvaltain paras maalintekijä Chris Kreiderin kanssa ja toiseksi paras pistemies Derek Stepanin jälkeen. D’Amigo valittiin joukkueensa yhdeksi kolmesta parhaasta pelaajasta. Hänet valittiin myös alkulohkossa Slovakiaa ja välieräottelussa Ruotsia vastaan pelattujen otteluiden päätteeksi Yhdysvaltain joukkueen ottelun parhaaksi pelaajaksi.


title: Jerry D’Amigo

text: D’Amigo pelasi myös alle 18-vuotiaiden MM-kilpailuissa vuonna 2009, jolloin hän voitti maailmanmestaruuden. D’Amigo oli Yhdysvaltain paras pistemies ja syöttäjä tehoilla 4+9=13. Hänet valittiin turnauksen tähdistökentälliseen ja joukkueensa yhdeksi kolmesta parhaasta pelaajasta.


title: Rauha Knuuttila

text: Rauha Katri Knuuttila (s. 1. marraskuuta 1924 Ilmajoki) on suomalainen maatilan emäntä ja näytelmäkirjailija.


title: Paha paikka

text: Paha paikka ("Dark Places") on Gillian Flynnin kirjoittama romaani, joka julkaistiin vuonna 2009. Suomeksi teos ilmestyi Maria Lyytisen kääntämänä vuonna 2014. Romaaniin perustuva elokuva "Dark Places" sai ensi-iltansa vuonna 2015.


title: Paha paikka

text: Romaanin tapahtumat sijoittuvat Kansasiin. Romaanin päähenkilö on Libby Day, jonka äiti ja kaksi siskoa murhattiin hänen ollessaan 7-vuotias. Pakoon päässeen Libbyn todistuksen ansiosta hänen veljensä Ben tuomittiin teosta. 25 vuoden jälkeen murhista kiinnostunut salaseura ottaa yhteyttä Libbyyn ja pyytää Libbya auttamaan heitä tutkimaan äitinsä ja siskojensa kuolemaa. Käy ilmi, että tapahtuvat eivät ole välttämättä edenneet niin kuin Libby luuli.


title: Dark Places

text: Dark Places voi tarkoittaa ainakin seuraavia:


title: Cliftonin taistelu

text: Voitokkaan Prestonpansin taistelun jälkeen jakobiittien kuningasehdokas Charles Edward Stuartin armeija oli kasvanut riveihin liittyvien uusien miehien johdosta 6 000:n 1. marraskuuta tämä armeija hyökkäsi Englannin puolelle kuningasehdokas keulahahmonaan ja kenraali George Murrayn komentamana. Hyökkäyksen alku sujui mallikkaasti ja jakobiitit valloittivat Derbyn 27. päivä samaa kuuta. Tässä vaiheessa Murrayn, jakobiitteihin kuuluvien klaanien päämiehet ja kuningasehdokkaan eri päämäärät rakoiluttivat kokonaissuunnitelmaa. Stuart halusi jatkaa hyökkäystä Englantiin, kun taas Murray ja klaanit halusivat kohdata heitä vastassa olevan Wilhelm Cumberlandin johtaman englantilaisarmeijan mieluummin Skotlannin maaperällä. Sitä paitsi kuninkaan vakuutteluista huolimatta jakobiittien joukkoihin ei ollut liittynyt joukoittain englantilaisia jakobiitteja, eivätkä ranskalaiset olleet nousseet maihin Englannissa.


title: Cliftonin taistelu

text: Vaikka kuningas ei käskyä perääntymiskäskyä suostunut antamaankaan, Murray komensi lopulta armeijansa palaamaan Skotlantiin. Seuraavan kahden viikon ajan marssi Skotlantiin sujui mutkattomasti muutamaa lumimyräkkää lukuun ottamatta. Skotteja varjosti kuitenkin Cumberlandin armeija, joka marssi noin yhden tai kahden marssipäivän perässä. 18. joulukuuta englantilaisten rakuunat yrittivät rynnäkköä skotteja vastaan, tosin vain puoliksi vakavasti. Murray päätti kuitenkin anta Cumberlandille syyn pysyä kauempana. Hän pysäytti armeijansa ja otti puolustusasemat Cliftonin kylästä.


title: Cliftonin taistelu

text: Varsinaiseen taisteluun osallistui molemmin puolin vain osa näiden armeijoista. Murray järjesti noin 800 puolustusasemiin. Cumberlandilla oli noin 1 500 miestä ja yli puolet näistä rakuunoja. Taistelu alkoi noin 4:tä iltapäivällä Rakuunat lähestyivät skottien vasenta puolta, mutta perääntyivät puolustajien rynnäköityä näitä vastaan. Pimeän jo laskeuduttua Cumberland lähetti toisen rakuunajoukon yrittämään pääsyä skottien selustaan. Puolustavat MacDonaldit ajoivat kuitenkin nämäkin karkuun yhteislaukauksella lähietäisyydeltä. Englantilaiset yrittivät samaa vielä pariin kertaan, mutta he epäonnistuivat samalla tavalla. Hyökkäykset päättyivät noin 10:ltä illalla. Murray käski lopulta perääntymisen jatkamisesta keskiyön aikoihin.


title: Cliftonin taistelu

text: Jakobiitit olivat menettäneet taistelun aikana vain 12 miestä. Englantilaisten tappiot olivat suuremmat,mutta kokonaisuudessaan silti pienet, 35 kuollutta ja useita haavoittuneita. Suurin osa englantilaisten tappioista oli tulosta MacDonaldien yhteislaukauksesta. Cumberlandille yhteenotto oli ensimmäinen kosketus jakobiittien kanssa ja päättäväinen puolustus teki häneen vaikutuksen. Hän ei enää ottanut suoraan yhteen skottien kanssa, vaan tyytyi seuraamaan näitä. Murray pääsi puolestaan tavoitteeseensa pitää englantilaiset kauempana perääntyvistä skoteista. Skottien palattua Skotlantiin Cumberlandkin pysähtyi odottamaan uusia käskyjä.


title: Flowers in the Dirt

text: Flowers in the Dirt on Paul McCartney:n kahdeksas studioalbumi. Albumi julkaistiin 5. kesäkuuta 1989 Parlophone-levymerkillä. Sitä pidettiin vahvana paluuna McCartneyn edellisten studioalbumien kärsittyä heikoista myyntiluvuista. Albumin julkaisun jälkeen McCartney lähti ensimmäiselle maailmankiertueelleen sitten vuosina 1975-76 soitetun Wings Over the World -kiertueen.


title: Flowers in the Dirt

text: Suomessa albumi nousi Suomen virallisen listan sijalle 26.


title: Flowers in the Dirt

text:
A-puoli
B-puoli
CD- ja kasettiversiolla
The Paul McCartney Collection -kokoelman uudelleenjulkaisuversiolla


title: Lord & Taylor

text: Lord & Taylor on Yhdysvaltojen vanhin luksustavaratalojen ketju.


title: Lord & Taylor

text: Lord & Taylor toimi USA:n itärannikolla lähes vuosisadan ajan itsenäisenä yrityksenä, kunnes se yhdistyi Associated Dry Goods -yhtiön kanssa. Nykyisin Lord & Taylor on osa Pohjois-Amerikan vanhinta yritystä, kanadalaista Hudson's Bay Companya, jonka puolestaan omistaa NRDC Equity Partners.


title: Lord & Taylor

text: Lord & Taylorilla on noin 50 myymälää USA:n itärannikolla, keskilännessä ja Floridassa. Sen tärkeimpiä kilpailijoita ovat luksustavarataloketjut Barneys New York, Neiman Marcus, Bergdorf Goodman, Bloomingdale's, sisaryritys Saks Fifth Avenue sekä Nordstrom.


title: Lord & Taylor

text: Englantilaiset siirtolaiset Samuel Lord ja hänen vaimonsa serkku George Washington Taylor perustivat 1826 yhteisen naisten vaateliikkeen Manhattanin Catherine Streetille. 1800-luvun mittaan liike vaihtoi osoitetta pari kertaa, kunnes siitä tuli vuonna 1914 yksi ensimmäisistä Viidennen avenuen tavarataloista. Se myös keksi ensimmäisenä somistaa yhden näyteikkunoistaan lapsia kiehtovaksi ”jouluikkunaksi”. Arkkitehtitoimisto Starrett & Van Vleckin suunnittelema toimitalo nimitettiin 2007 yhdeksi New Yorkin kaupungin historiallisista maamerkeistä.


title: Lord & Taylor

text: Vuonna 1946 Lord & Taylor nimitti pääjohtajakseen Dorothy Shaverin. Hän oli maan ensimmäinen nainen suuren vähittäiskauppayrityksen johdossa. Hän oli tullut yrityksen palvelukseen jo 1924. Hän toi liikkeen toimintaan muun muassa Personal Shopper -konseptin. 1950-luvun lopulla Lord & Taylor tuli tunnetuksi kauniista univormuihin puetuista hissitytöistään, jotka ehostettiin myymälän kosmetiikkaosastolla joka aamu.


title: Lord & Taylor

text: 1970-luvulla Lord & Taylor alkoi laajentua itärannikolta etelään, Atlantaan, Houstoniin ja Dallasiin. Se avasi myös neljä liikettä Illinoisin osavaltioon. 1980-luvulla perustettiin nopeaan tahtiin 11 myymälää eteläiseen Floridaan. Osa näistä ja Texasin liikkeistä kuitenkin lopetettiin 1989–1990.


title: Lord & Taylor

text: 1990-luvulla Lord & Taylor laajeni yhä lännemmäs, Coloradon Denveriin. Kannattavuus kuitenkin heikkeni, ja vuonna 2003 lopetettiin 32 liikettä, jotka olivat edustaneet yli kolmasosaa ketjun myymäläpinta-alasta mutta vain 19 prosenttia myynnistä. Se oli osa yrityksen uutta strategiaa keskittyä jälleen varakkaimpaan asiakaskuntaan, itärannikolle ja keskilännen Chicagoon, Detroitiin ja St. Louisiin.


title: Lord & Taylor

text: Nykyisin Lord & Taylorin ydinmarkkina ulottuu Virginian osavaltiosta koillisen New Hampshireen. Sen lisäksi ketjulla on myymälöitä Chicagossa, Detroitissa ja Floridassa.


title: Eero Heinäkangas

text: Eero Juhani Mikonpoika Heinäkangas (1. helmikuuta 1799 Hauho – 18. lokakuuta 1884 Hauho) oli suomalainen 1800-luvulla elänyt tunnettu karhunkaataja ja maanviljelijä.


title: Eero Heinäkangas

text: Hauholla Heinäkankaan kylässä Heikkilän talossa syntyneen Eero Heinäkankaan isä oli talollinen ja metsämies Mikko Heikkilä ja äiti Helena Yrjöntytär. Heinäkangas oppi paimenpoikana tuntemaan kotiseutunsa erämaat ja saatuaan 14-vuotiaana luodikon hän ampui sillä seuraavina vuosina sekä susia että ilveksiä. Ensimmäisen karhunsa Heinäkangas kaatoi 29-vuotiaana. Hän ehti kaataa 30 vuoden aikana 73 karhua ja lisäksi susia ja ilveksiä 24 kappaletta kumpaakin. Useimmiten Heinäkangas kaatoi karhunsa yksin vain pyssy, kirves ja koirat apunaan. Heinäkangas oli myös tunnettu pellonraivaajana ja hän sai Suomen Talousseuran mitalin ansioistaan.


title: Eero Heinäkangas

text: Eräkirjailija Onni Wetterhoff kävi haastattelemassa 84-vuotiasta Heinäkangasta ja julkaisi vuonna 1887 Heinäkankaan muistelmia "Saloilta ja vesiltä" kirjansa I osassa otsikolla "Eero Juhani Heinäkangas ja hänen karhumajansa Hämeessä".


title: Eero Heinäkangas

text: Heinäkankaan puoliso vuodesta 1827 oli Anna Maria Matintytär (k. 1862).


title: Koptilainen kirjaimisto

text: Koptilainen kirjaimisto on koptin kielen kirjoittamiseen 200-luvulla kehitetty kirjoitusjärjestelmä. Se perustuu kreikkalaiseen aakkostoon, johon lainattiin joitakin kirjaimia demoottisesta kirjaimistosta kreikan kielestä puuttuvien äänteiden esittämiseen.


title: Koptilainen kirjaimisto

text: 1300-luvulla arabian tullessa Egyptin valtakieleksi arabialainen kirjaimisto korvasi koptilaiset kirjaimet jokapäiväisessä käytössä. Koptilaiset kristityt ovat kuitenkin säilyttäneet koptin kielen ja sen aakkoston liturgisena kielenään.


title: Koptilainen kirjaimisto

text: Koptilaista kirjaimistoa on koptin lisäksi käytetty andaandin, kenzin ja nobiinin kirjoittamiseen.


title: Koptilainen kirjaimisto

text: Seuraavat kirjaimet ovat peräisin egyptiläisestä demoottisesta kirjaimistosta:


title: John Nash, peliteoria ja luonnon koodi

text: John Nash, peliteoria ja luonnon koodi () on vuonna 2006 ilmestynyt Tom Siegfriedin kirja peliteoriasta. Teoksen on suomentanut Kimmo Pietiläinen ja julkaissut suomeksi Terra Cognita vuonna 2008.


title: Sami Niku

text: Sami Niku (s. 10. lokakuuta 1996 Haapavesi) on suomalainen jääkiekkopuolustaja, joka pelaa NHL-joukkue Winnipeg Jetsin organisaatiossa. Hän pelannee lähinnä AHL-joukkue Manitoba Moosessa.


title: Sami Niku

text: Niku on JYPin kasvatti. Hän pelasi jo 16-vuotiaana valtaosan kaudesta 2012–2013 joukkueen A-nuorissa tehden 30 runkosarja- ja kuudessa playoff-ottelussa kahdeksan syöttöpistettä. Kaudella 2013–2014 Niku teki 20 runkosarjaottelussa 14 tehopistettä ja hän sai kauden mittaan myös näyttöpaikan Mestis-joukkue JYP-Akatemiasta, jossa 17-vuotias Nikun tulokaskausi toi lopulta 30 runkosarjaottelussa kolme syöttöpistettä.


title: Sami Niku

text: Kaudeksi 2014–2015 Niku nostettiin JYPin SM-liigarinkiin. Hän aloitti kautensa JYP-Akatemiassa, mutta 17-vuotias Niku teki liigadebyyttinsä JYPissä kauden kolmannella kierroksella 16. syyskuuta 2014 Hämeenlinnan Pallokerhoa vastaan. Hän sai ottelussa jääaikaa 9.16 minuuttia. Kaikkiaan Niku pelasi kauden aikana JYPissä 12 runkosarja- ja yhden CHL-ottelun tehden yhden syöttöpisteen. Hän pelasi suurimman osan kaudestaan JYP-Akatemiassa, jonka tehokkain puolustaja Niku oli tehoilla 3+22=25, joilla hän sijoittui Mestiksen puolustajien pistepörssissä kymmenenneksi. Niku voitti kevään 2015 pudotuspeleissä joukkueen sisäisen tehotilaston lukemalla +2. Huhtikuussa 2015 hän teki kolmivuotisen jatkosopimuksen JYPin kanssa.


title: Sami Niku

text: Winnipeg Jets varasi Nikun seitsemännellä kierroksella 198. pelaajana . Varsinaisella SM-liigan tulokaskaudellaan 2015–2016 hän teki 38 runkosarjaottelussa tehot 4+7=11. Nikun liigauran avausmaali syntyi 22. tammikuuta 2016 Vaasan Sportia vastaan. Henry Saleva valitsi hänet ottelun Alumnien tähtien ykköstähdeksi. Niku pelasi kauden aikana myös kuusi CHL-ottelua tehden yhden syöttöpisteen. Hänen kautensa päättyi kuitenkin yläraajavammaan helmikuussa 2016.


title: Sami Niku

text: Kaudella 2016–2017 Niku teki läpimurron SM-liigassa ja teki 59 runkosarjaottelussa tehot 5+22=27 ja 15 playoff-ottelussa tehot 1+5=6. Hän oli runkosarjassa JYPin eniten maaleja tehnyt puolustaja ja sijoittui SM-liigan puolustajien pistepörssissä seitsemänneksi. Niku voitti kauden päätteeksi SM-pronssia.


title: Sami Niku

text: Toukokuussa 2017 Niku teki kolmivuotisen tulokassopimuksen Winnipeg Jetsin kanssa. Hänen NHL-kausipalkkansa on 916 700 dollaria. Syksyn 2017 harjoitusleirin päätteeksi Jets lähetti Nikun AHL-joukkue Manitoba Mooseen. 30. maaliskuuta 2018 hän teki kauden 49. tehopisteensä ja Nikusta tuli joukkueen seurahistorian eniten tehopisteitä tehnyt tulokaspuolustaja. Hänen tulokaskautensa toi kaikkiaan 76 runkosarjaottelussa tehot 16+38=54 ja yhdeksässä playoff-ottelussa tehot 1+2=3. Niku oli runkosarjassa Moosen toiseksi paras pistemies Mason Appletonin jälkeen. Hän sijoittui koko AHL:n puolustajien pistepörssissä toiseksi edellään vain Binghamton Devilsin Jacob MacDonald. Niku palkittiin kauden päätteeksi koko liigan parhaana puolustajana Eddie Shore Awardilla. Ennen häntä eurooppalaista samaan on yltänyt vain ruotsalainen Niklas Kronwall . Niku valittiin myös AHL:n ensimmäiseen tähdistökentälliseen ja tulokkaiden tähdistökentälliseen. Hän pelasi ensimmäisen ja kauden 2017–2018 ainoaksi jääneen NHL-ottelunsa Jetsissä runkosarjan kolmanneksi viimeisellä kierroksella 3. huhtikuuta 2018 vieraissa Montréal Canadiensia vastaan. Niku sai ottelussa jääaikaa 15.13 minuuttia. Hän teki ottelussa myös NHL-uransa avausmaalin ensimmäisellä laukauksellaan.


title: Sami Niku

text: Niku aloittaa kauden 2018–2019 farmijoukkueessa AHL:ssa.


title: Sami Niku

text: Niku pelasi alle 20-vuotiaiden MM-kilpailuissa vuosina 2015 ja 2016, joista jälkimmäinen turnaus päättyi maailmanmestaruuteen. Hän pelasi myös alle 18-vuotiaiden MM-kilpailuissa vuonna 2014 sekä Ivan Hlinkan muistoturnauksessa vuonna 2013. Hän edusti myös Suomen alle 17-vuotiaiden maajoukkuetta sekä World U-17 Hockey Challengessa että Euroopan nuorten olympiafestivaaleilla vuonna 2013, joista jälkimmäinen turnaus päättyi kultaan.


title: Sami Niku

text: "The Sports Forecaster" -sivuston mukaan Niku on itsevarma, kiekollinen puolustaja, jolla on erinomaiset kiekolliset taidot. Hän on myös luotettava puolustaja omassa päässä. Niku tekee kiekollisena viisaita ja varmoja ratkaisuja, hän avaa peliä hyvin, on hyvä luistelemaan ja hänellä on myös hyvä tasapaino. Niku ei ole kuitenkaan kovin isokokoinen puolustaja ja hänellä on vielä sisäistettävää pohjoisamerikkalaisessa pelitavassa.


title: Sami Niku

text: Nikua on verrattu pelityyliltään Sami Vataseen.


title: Sami Niku

text: Nikun isoveli Juho pelaa maalivahtina Suomi-sarjajoukkue S-Kiekossa.


title: Miro Keskitalo

text: Miro Antero Keskitalo (s. 16. helmikuuta 1996 Vantaa) on suomalainen jääkiekkopuolustaja, joka pelaa SM-liigajoukkue KooKoossa. Hän on pelityyliltään kahden suunnan puolustaja.


title: Miro Keskitalo

text: Keskitalo on Jokereiden kasvatti. Hän voitti B-nuorten Suomenmestaruuden vuosina 2013 ja 2014, vaikkakin Keskitalo pelasi suurimman osan kaudesta 2013–2014 joukkueen A-nuorissa. Kaudeksi 2014–2015 hän siirtyi kolmivuotisella SM-liigasopimuksella Turun Palloseuraan. Keskitalo pelasi ensimmäisen virallisen miesten sarjapelinsä Mestarien liigassa 7. syyskuuta 2014 vieraissa tšekkiläistä HC Pardubicea vastaan ja keräsi ottelussa neljä jäähyminuuttia. Liigadebyyttinsä hän teki runkosarjan kolmannella kierroksella 16. syyskuuta 2014 Espoo Bluesia vastaan. Keskitalo merkittiin TPS:n seitsemänneksi puolustajaksi ja hän sai jääaikaa kymmenen sekuntia. Kaikkiaan hän pelasi kauden aikana 20 runkosarja- ja kolme CHL-ottelua ilman tehopisteitä. Keskitalo pelasi suurimman osan kaudestaan vielä TPS:n A-nuorissa, jossa hän voitti kauden päätteeksi Suomenmestaruuden.


title: Miro Keskitalo

text: Kaudella 2015–2016 Keskitalo pelasi TPS:n SM-liigajoukkueessa 22 runkosarja- ja kolme CHL-ottelua tehden viisi syöttöpistettä. Marraskuussa 2015 seura lainasi hänet alustavasti loppukauden kestävällä sopimuksella Mestiksen nousijajoukkue Kokkolan Hermekseen. Keskitalo kutsuttiin kuitenkin jo seitsemän ottelun jälkeen takaisin TPS:ään. Hän pelasi kauden aikana myös TPS:n A-nuorissa, joita Keskitalo vahvisti Junior Club World Cupissa. Loppukaudella hän pelasi myös yhden runkosarja- ja playoff-ottelun lainalla Savonlinnan Pallokerhossa.


title: Miro Keskitalo

text: Syyskuussa 2016 Keskitalo sopimusta TPS:n kanssa jatkettiin kahdella vuodella kevääseen 2019 saakka. Ensimmäisellä kokonaisella SM-liigakaudellaan 2016–2017 hän teki 59 runkosarja- ja viidessä playoff-ottelussa tehot 3+3=6. Keskitalo teki liigauransa avausmaalin 29. lokakuuta 2016 Saimaan Palloa vastaan. Hän jakoi CHL:ssä TPS:n sisäisen tehotilaston voiton kolmen muun pelaajan kanssa lukemalla +5. Kaudella 2017–2018 Keskitalo ehti pelata TPS:ssä vain neljä SM-liiga- ja kaksi CHL-ottelua, kunnes hänen sopimuksensa purettiin yhteisymmärryksessä syyskuussa 2017. Lokakuussa Keskitalo siirtyi loppukauden kattavalla ja yhden optiovuoden sisältävällä sopimuksella KooKoohon. Helmikuussa 2018 seura käytti hänen sopimuksessaan olleen option ja teki Keskitalon kanssa vuoden mittaisen jatkosopimuksen.


title: Miro Keskitalo

text: Keskitalo pelasi alle 20-vuotiaiden MM-kilpailuissa vuonna 2016, jolloin hän voitti maailmanmestaruuden. Hän pelasi myös alle 18-vuotiaiden MM-kilpailuissa vuonna 2014, jolloin valmennus valitsi Keskitalon Suomen turnauksen yhdeksi kolmesta parhaasta pelaajasta. Hänet valittiin myös Yhdysvaltoja vastaan pelatun alkulohkon ottelun päätteeksi joukkueensa ottelun parhaaksi pelaajaksi.


title: Miro Keskitalo

text: Keskitalo pelasi myös Ivan Hlinkan muistoturnauksessa vuonna 2013. Hän edusti myös Suomen alle 17-vuotiaiden maajoukkuetta sekä World U-17 Hockey Challengessa että Euroopan nuorten olympiafestivaaleilla vuonna 2013, joista jälkimmäinen turnaus päättyi kultaan. Yhteensä Keskitalo on pelannut 25 nuorten ja 28 poikien maaottelua.


title: Otto-Pekka Jurvainen

text: Otto-Pekka Jurvainen (s. 1. helmikuuta 1985 Helsinki) on suomalainen jalkapalloilija, joka edustaa Veikkausliigassa pelaavaa HIFK:ta. Pelipaikaltaan hän on vasen laitapuolustaja tai laitalinkki.


title: Otto-Pekka Jurvainen

text: Jurvainen pelasi junioritasolla Puistolan Urheilijoissa ja Helsingin Jalkapalloklubissa ja edusti Suomea 33:ssa poikien maaottelussa. Ensimmäiset miesten pelinsä hän pelasi Atlantis FC:ssä, jota hän edusti Kakkosessa kaudella 2003. Seuraavaksi kaudeksi Jurvainen palasi HJK:n organisaatioon. Hän pelasi edustusjoukkueessa kuusi Veikkausliigan ottelua ja kakkosjoukkue Klubi 04:ssä yhdeksän Kakkosen ottelua. Ensiesiintymisensä pääsarjatasolla Jurvainen teki 13. toukokuuta 2004, kun HJK pelasi 2–2-tasapeliin päättyneen ottelun FC KooTeePeen vieraana.


title: Otto-Pekka Jurvainen

text: Jurvainen palasi Atlantikseen Ykkösen kaudeksi 2005, ja kauden 2006 hän pelasi Kakkosta Käpylän Pallossa. Kaudeksi 2007 Jurvainen siirtyi Ykkösen PK-35:een, jossa hän on pelannut siitä lähtien.


title: Otto-Pekka Jurvainen

text: Jurvainen on pelannut myös futsalia aina pääsarja- ja maajoukkuetasolla asti. Hän on pelannut Suomen futsalmaajoukkueessa viisi ottelua, joissa hän on tehnyt yhden maalin. Futsal-liigaa Jurvainen on pelannut Vantaan Veturissa.


title: Prestonpansin taistelu

text: Prestonpansin taistelu oli 21. syyskuuta 1745 käyty taistelu jakobiittien ja brittien välillä ja se oli osa vuoden 1745 jakobiittikapinaa. James Stuartille uskolliset jakobiitit hänen poikansa Charles Edward Stuartin johtamina kukistivat britit ja saivat näin haltuunsa Skotlannin.


title: Prestonpansin taistelu

text: Vuonna 1744 Ranska oli sodassa Yhdistynyttä kuningaskuntaa vastaan Itävallan perimyssodan johdosta. Britanniassa vallasta syrjäytetyt Stuartit käyttivät tilannetta hyväkseen saadakseen valtaistuimensa takaisin. James Stuartin poika Charles Stuart matkusti kotoansa Roomasta Pariisiin pyytämään ranskalaisten tukea. Nämä lupautuivatkin auttamaan mikäli Charles saisi kirjallisen vahvistuksen hänen tukijoiltaan Britteinsaarilta siitä, että nämä liittyisivät hänen joukkoihinsa. Kirjalliset vakuutukset luettiin kuitenkin maanpetokseksi, joten niitä oli vaikea saada. Suulliset vakuutukset eivät puolestaan Ranskalle riittäneet eikä joukkoja näin annettu. Charlesille koitui kuitenkin tilaisuus brittien hävittyä Fontenoyn taistelun mantereella ja siirrettyä suurimman osan joukoista Saksaan tämän seurauksena. Britteinsaarten puolustus heikkeni näin merkittävästi.


title: Prestonpansin taistelu

text: Charles lähtikin laivalla Skotlantiin saapuen sinne 24. heinäkuuta. Paikanpäällä hän yritti lopulta onnistuen saada skottien klaanien tuen kapinalleen. Yksi joukkoihin liittyneistä oli George Murray, joka johti myöhemmin jakobiitteja useammassa taistelussa. Jakobiitit marssivat Murrayn johdolla Edinburghiin ja tällä välin brittien pienehköt joukot Skotlannissa rantautuivat John Copen johdolla Dunbariin. Sieltä Copen joukot siirtyivät Prestonpansin ja Prestonin kaksoiskylän alueelle puolustusasemiin 20. syyskuuta. Asemana toimi matala mäki, jonka edustalla oli suota. Jakobiitit saapuivat suon toiselle puolelle Tranentissa, mutta Murray ei ollut valmis hyökkäämään Copen vahvaa asemaa vastaan. Tällöin kuitenkin paikallinen mies kertoi jakobiiteille voivansa näyttää tien suon ympäri Copen joukkojen selustaan.


title: Prestonpansin taistelu

text: Copella oli käytössään noin 2 300 miestä, sekä muutamia tykkejä ja mörssäreitä. Jakobiitteja oli puolestaan noin 2 700, mutta suuri osa oli aseistautunut pelkästään kilvin, miekoin tai kirvein vastapuolen käyttäessä musketteja. Taistelu alkoi jakobiittien koukkauksen jälkeen näiden rynnäköllä. Copen tykkimiehet eivät edes ampuneet vaan pakenivat paikalta. Jalkaväki sai puolestaan ammuttua vain yhden yhteislaukauksen ennen kuin jakobiitit pääsivät lähietäisyydelle. Lähitaistelussa skottien kirveet ja miekat osoittautuivat tehokkaammiksi kuin brittien pistimet ja musketit. Vain noin 15 minuutin kahakan jälkeen taistelu oli jo ohi. Cope pakeni ratsain etelään Englannin puolelle.


title: Prestonpansin taistelu

text: Britit menettivät lyhyessä taistelussa 300 miestä kuolleina ja 700 haavoittuneina. Jakobiitit ottivat haavoittuneet ja 900 muuta vangeiksi. Vain brittien rakuunat ja pieni osa jalkaväestä pääsi pakenemaan Copen mukana. Brittien koko Skotlannin armeijan joukkojen näin tuhouduttua Charles Stuart sai alueen haltuunsa. Skotlannista hän saattoi kerätä veroja ja värvätä miehiä kapinaa jatkaakseen. Jakobiittien määrä kasvoikin 5 000:n ja he jatkoivat kapinaansa sotaretkellä Englannin puolelle 1. marraskuuta.


title: Moro-konflikti

text: Moro-konflikti oli Filippiinien hallituksen ja islaminuskoisten morojen välinen konflikti vuosina 1969–2014. Konflikti rajoittui pääasissa morojen asuttamalle Mindanaon saarelle, jonka itsenäisyyttä he ajoivat. Hallitus ja merkittävin kapinallisryhmittymä solmivat vuonna 2014 rauhansopimuksen, jonka myötä saari sai laajemman autonomian.


title: Moro-konflikti

text: Arabit saavuttivat Filippiinit 1300-luvulla, ja saariston eteläosa kääntyi hiljalleen islamiin. Filippiineistä tuli Espanjan siirtokunta 1500-luvulla ja saarten väestö käännytettiin katolisiksi. Ainoastaan Mindanao säilyi islamilaisena ja espanjalaiset antoivat muslimiväestölle nimen moros. Espanjalaisilla oli vaikeuksia saada moroja hallintaan, ja Mindanaon hallinnasta taisteltiin siirtomaa-ajan loppuun saakka. Filippiinien siirryttyä Yhdysvalloille 1899 morot jatkoivat kapinointia.


title: Moro-konflikti

text: Vuonna 1968 Filippiinien presidentti Ferdinand Marcos määräsi 68 armeijan muslimisotilasta teloitettavaksi, sillä hän pelkäsi heidän aloittavan kapinan keskushallintoa vastaan. Tästä suivaantuneen muslimit perustivat vuonna 1969 Moron kansallisen vapautusrintaman, jonka tavoitteeksi tuli Mindanaon itsenäistyminen. Vapautusrintama aloitti samana vuonna aseellisen konfliktin keskushallintoa vastaan. Saarella oli ollut jo aiemminkin yhteenottoja muslimien ja kristittyjen välillä ja kiistat koskivat myös luonnonvaroja ja sosiaalista epätasa-arvoa.


title: Moro-konflikti

text: Vuonna 1974 Jolo käytännössä poltettiin taisteluissa maan tasalle, mikä herätti kansainvälistä huomiota. Hallitus myöntyi neuvottelemaan morojen kanssa 1976, ja neuvotteluissa luvattiin antaa Mindanaon hallintoalueille autonomiaa. Presidentti Marcos perui kuitenkin lupaukset, mikä suututti moroja entisestään. Seuraavana vuonna vapautusrintaman radikaali siipi erosi ja perusti Moron islamilaisen vapautusrintaman, jonka tavoitteena oli perustaa islamilainen valtio Mindanaolle.


title: Moro-konflikti

text: Marcosin syrjäyttämisen jälkeen 1986 uusi presidentti Corazon Aquino aloitti nopeasti neuvottelut kansallisen vapautusrintaman kanssa. Neuvottelujen seurauksena osaan Mindanaosta perustettiin autonominen alue. 1990-luvun alussa saarelle syntyi uusia radikaaleja kapinallisryhmittymiä, joista merkittävimmät olivat Abu Sayyaf ja Jemaah Islamiyah. Presidentti Fidel Ramos solmi pitkien neuvotteluiden jälkeen rauhansopimuksen kansallisen vapautusrintaman kanssa 1996. Sopimuksen mukaisesti autonomisen alueen päätäntävaltaa lisättiin ja vapautusrintama laski aseensa. Islamilainen vapautusrintama jatkoi kuitenkin taisteluita.


title: Moro-konflikti

text: Islamilaisen vapautusrintaman kanssa päästiin neuvotteluihin vasta 2000-luvulla. Vuonna 2003 sovittiin tulitauosta, joka ei kuitenkaan kestänyt kauaa. Rauhankeskustelut kuitenkin jatkuivat ja vuonna 2012 aloitettiin lopulliset neuvottelut rauhasta ja uuden autonomisen alueen perustamisesta. Sopimuksen tekemiseen meni kaksi vuotta ja vuonna 2014 islamilainen vapautusrintama suostui laskemaan aseensa. Pienemmät kapinallisryhmät eivät kuitenkaan allekirjoittaneet sopimusta ja ovat vannoneet jatkavansa taisteluita.


title: Newburnin taistelu

text: Newburnin taistelu käytiin toisessa piispojen sodassa 28. elokuuta 1640. Taistelussa Alexander Leslien johtamat presbyteerien liiton skotit voittivat Edward Conwayn johtamat englantilaiset, mikä johti myös lopulta koko sodan loppuun.


title: Newburnin taistelu

text: Skotlanti ja Englanti olivat vuodesta 1603 jakaneet saman kuninkaan. Niillä oli kuitenkin erilliset armeijat, parlamentit, lait ja kirkko. Näistä jälkimmäinen johti kahteen piispasotaan vuosina 1639 ja 1640. Kaarle I yritti ajaa omia uskonnollisia näkemyksiään, joihin ei Skotlannissa kuitenkaan taivuttu. Vuonna 1639 nämä johtivat yhteenottoihin maiden välillä. Satunnaiset yhteenotot johtivat pattitilanteeseen,mutta kahakat jatkuivat taas vuonna 1640. Skotlanti kokosi kasaan 25 000 miehen armeijan, jota johti palkkasoturi Alexander Leslie. Skotit lähtivät kohti Newcastle upon Tyneä, jonne oli tarkoitus hyökätä sen linnoitusten eteläpuolelta, jossa ne olivat heikoimmat. Tämä vaati Tynejoen ylityksen, joka täytyi tehdä Newburnin kylän kahlaamon kohdalla. Skotit saapuivat paikalle 27. elokuuta ja huomasivat englantilaisten olevan puolustusasemissa kahlaamon toisella puolella. Englantilaisia oli noin 6 000 ja heitä johti Edward Conway.


title: Newburnin taistelu

text: 27. päivän yönä englantilaisten jalkaväki oli asemissaan ja ratsuväki leiriytyneenä näiden taakse. Leslie lähetti näitä häiritsemään osastoja samalla kun hän toi yhdeksän tykkiä asemiin kahlaamolle. Yksi kevyt tykki nostettiin Newburnin kirkon torniin, josta saattoi ampua englantilaisen jalkaväen asemiin miltei kirjaimellisesti suoraan näiden päälle. Tykit aloittivat tulituksensa aamulla ja niiden suojaamina skottien jalka- ja ratsuväki rynnäköi kahlaamon yli. Englantilaisten jalkaväki ei edes yrittänyt taistella, vaan pakeni paikalta. Skotit lähtivät näiden perään, mutta tällöin he saivat vastaansa englantilaisten ratsuväen. Englantilaisten onnistuikin aiheuttaa tappioita skottien jalkaväelle, mutta ratsuväkikin pakeni skottien ratsuväen tehtyä vastahyökkäyksen ja taistelun osoittauduttua toivottomaksi.


title: Newburnin taistelu

text: Hävittyään taistelun englantilaiset vetäytyivät etelään ja skotit marssivat Newcastleen. Kaupunki ei tehnyt juurikaan vastarintaa vaan antautui 30. elokuuta. Muutama viikko tätä myöhemmin skotit allekirjoittivat Kaarle I:n kanssa sopimuksen, jolla uskonnollinen kiista annettiin Englannin parlamentin ratkaistavaksi. Marraskuussa kokoontunut parlamentti kieltäytyi enää rahoittamasta Kaarle I:n sotaa skotteja vastaan ja antoi näiden hallita omaa kirkkoaan tahtonsa mukaan. Parlamentin myöhemmät lisävaatimukset johtivat sittemmin Englannin sisällissotaan, Kaarle I:n teloitukseen ja Oliwer Cromwellin tasavaltaan.


title: Pyhä kauhu

text: Pyhä kauhu, alaotsikoltaan Kuusi kertomusta, on Karisto Oy:n vuonna 1996 julkaisema novellikokoelma yhdysvaltalaisen Ambrose Biercen tuotannosta. Kyseessä on suomennoksen toinen korjattu painos ja kielentarkistus on suoritettu julkaisuvuonna.


title: Pyhä kauhu

text: Kirja on painettu Karisto Oy:n kirjapainossa Hämeenlinnassa ja se on osa Pokkaristo-sarjaa. Sarjan ulkoasusta vastaa Timo Kuoppala. Kirjastoluokitus on Lk. 84.5.


title: Pyhä kauhu

text: Alun perin kertomukset on valinnut ja englannin kielestä suomentanut V. Hämeen-Anttila vuonna 1934. Novellit ovat Biercen tunnetuimmasta kokoelmasta "In the Midst of Life" (Keskellä elämää).Kirjan viimeisellä sivulla on yhteenveto Ambrose Biercen vaiheista.


title: Pyhä kauhu

text: Tarina sijoittuu 1800-luvun Yhdysvaltoihin. Pääosassa on Jefferson "Jeff" Doman, joka on lähtenyt kuusi vuotta sitten New Jerseyn Elizabethtownista Kaliforniaan etsimään kultaa. Elizabethtowniin jäi hänen rakastettunsa Mary Matthews, jonka kanssa Doman aikoo palatessaan avioitua. Matthews on sanonut lähtevänsä etsimään Domania, jos tätä ei ala kuulua.


title: Pyhä kauhu

text: Doman päätyi lopulta Red Dog -nimiselle paikkakunnalle. Siellä hänen ystäviinsä kuului Barney Bree, joka oli sittemmin lähtenyt Hurdy-Gurdyn kaivosleirikylään. Kylä sijaitsee Rio San Juan Smithistä erkanevan Intiaanipuron varrella.


title: Pyhä kauhu

text: Kullankaivajien kylässä Bree on päätynyt haudankaivajaksi ja sittemmin kuollut. Sitä ennen hän oli haudannut paikallisen kuuluisuuden, Manuelita Murphyn. Tämä oli syntynyt San Pedron lähetysasemalla ja kuollut 47-vuotiaana. Tämä Messalinaan verrattu nainen oli saanut lisänimen "Arpinen". Hänen luonteestaan kertonee jotain se, että hänen haudallaan on muistovärssy "Se naikkonen oli itse pyhä kauhu" ja arkkuun kiinnitetyssä metallilaatassa on vainajan henkilötietojen lisäksi luonnehdinta "Helvetti on hänen kaltaisiaan täynnä". Kaivaessaan Murphyn hautaa Bree löytää kultapitoisen kvartsiesiintymän. Bree on Domanille palveluksen velkaa ja kirjoittaa tälle Red Dogiin pyytäen yhtiötoverikseen.


title: Pyhä kauhu

text: Doman tulee avanneeksi Breen kirjeen vasta pari vuotta sen lähettämisen jälkeen. Hän lähtee Hurdy-Gurdyn kylään, joka on tuolloin ollut autiona jo kaksi vuotta. Hän paaluttaa kaivospalstan "Arpisen" haudan ympäriltä ja alkaa avata tämän hautaa ja jatkaa työtä vielä täysikuun valossa. Hän havaitsee, että "Arpisen" arkku on laskettu syvään ja ahtaaseen hautaan ylösalaisin. Nostettuaan arkun pystyasentoon hän alkaa saada outoja tuntemuksia ja mm. pelästyy omaa varjoaan, jonka kuunvalo luo arkun pintaan. Doman ei ole itse nähnyt "Arpista", mutta kuullut tästä tarinoita. Nyt hän alkaa kuvitella, että arkkuun on haudattu hänen morsiamensa Mary. Domanin lähdettyä tämä oli nimittäin tutustunut newyorkilaiseen peluriin nimeltä Jo Seeman. Seeman oli haavoittanut Marya teräaseella kasvoihin ja joutunut Sing Singin vankilaan. Kirjeessään Domanille Mary oli kuitenkin kertonut vamman johtuvan siitä, että hän oli pudonnut hevosen selästä. Mary oli lähettänyt Domanille tuoreen valokuvansa ja arvellut, että kasvoja rumentava arpi olisi täysi syy parin eroon. Doman kokee nyt arkun vihollisekseen, lyö puukkonsa kahvalla arkun pohjaan kiinnitettyä metallilevyä ja tulee samalla hajottaneeksi koko arkun.


title: Pyhä kauhu

text: Muutaman kuukauden päästä Hurdy-Gurdyyn tulee San Franciscon seurapiireihin kuuluva seurue, joka on matkalla Yosemiteen. Seurue löytää Domanille kuuluneen aasin luurangon sekä avatun haudan ja siellä olevat kahden ihmisen jäänteet. Eräs nuorukainen luulee löytävänsä haudasta myös kultaa, mutta seurueessa oleva Porfer-niminen mies toteaa, että löytö on pelkkää katinkultaa. Seurueen ainoa naisjäsen, rouva Porfer, on tällä välin vetäytynyt haudan äärestä. Hän löytää Domanille kuuluneen takin riekaleita ja sen kätköistä lompakon. Lompakossa on mm. Mary Matthewsin valokuvat. Järkyttynyt rouva Porfer, entinen Mary Matthews, kuolee pahaksi onnekseen.


title: Dolla

text: Dolla on Angelin tytöt -yhtyeen debyyttialbumi, joka ilmestyi vuonna 1992. Sen tuottajana toimi Värttinän laulaja Sari Kaasinen. Levy sisältää lähinnä vanhaa materiaalia, jonka yhtyeen jäsenet olivat esittäneet jo kouluaikoinaan. Albumin nimikappaleesta valmistui myös musiikkivideo, jonka ohjasi elokuvaohjaaja Ville Suhonen.


title: Tourville-luokka

text: Tourville-luokka oli Ranskan laivaston kolmen tyypin F67 aluksen muodostama sukellusveneentorjuntafregattiluokka. Alusten aseistuksena olevat merimaaliohjukset ja Crotale-ilmatorjuntaohjukset mahdollistivat kuitenkin muutkin tehtävät.


title: Tourville-luokka

text: Vuosina 1994-1996 "Tourville" ja "De Grasse" modernisoitiin SLASM-sukellusveneentorjuntajärjestelmällä sekä aktiivisella erittäin matalalla taajuudella toimivalla VLF-kaikuluotaimella.


title: Tourville-luokka

text: Luokan alukset olivat suurennettuja versioita Aconit-luokan fregateista (tyyppi F65). Niiden propulsiojärjestelmänä oli kaksi akselinen höyryturbiinikoneisto ja ne oli varustettu kahden Lynx WG13 -helikopterin vaatimilla tiloilla. Luokka oli ensimmäinen, joka varustettiin laivakäyttöön suunnitelluin Crotale-ohjuksin. Malafon-järjestelmä asennettiin rakennettaessa, mutta se poistettiin 1980-luvun lopun modernisointien yhteydessä.


title: Sokerimaissi

text: Sokerimaissi on ihmisravinnoksi soveltuva maissi, jolla on makeat vihannesten tapaan käytettävät tähkät. Sokerimaissi vaatii lämpöä, ja sato onnistuu Etelä-Suomessa lämpimänä kesänä. Sokerimaissin sadon onnistuminen pohjoisessa lyhyen kasvukauden Suomessa on epävarmaa, ja viljely rajoittuu vain Etelä-Suomeen, ja sadon onnistuminen vaatii keskimääräistä paremman kesän. Katteet ja kausimuovihuone sekä taimien esikasvatus auttavat. Sokerimaissia voidaan valmistaa vedessä keittämällä tai esimerkiksi kevyesti grillaamalla. Sokerimaissi on yksi ainesosa herne-maissi-paprika-pakasteissa.


title: La Fayette -luokka

text: La Fayette -luokka on Ranskan merivoimien DCNS:n valmistama kevyt monikäyttöinen fregattiluokka. Hieman muutettuna alustyyppi on käytössä myös Saudi-Arabian, Singaporen ja Taiwanin laivastoilla.


title: La Fayette -luokka

text: Luokan aluksia pidetään häiveteknologiaa hyödyntävinä, koska niiden tutkaheijastusta on pyritty vähentämään tavanomaisesta poikkeavalla tasaisella, erilaisia kulmia tuottavilla kansirakenteella. Kansirakenteissa on lisäksi käytetty tutkaheijastusta vähentäviä materiaaleja kuten komposiitteja.


title: La Fayette -luokka

text: Kolme ensimmäistä alusta tilattiin heinäkuussa 1988 ja loput kolme 1992. Ronarc'hin tilaus peruutettiin 1996.


title: Der Knochenmann

text: Der Knochenmann ("Kananlihalla") on Wolfgang Murnbergerin ohjaama rikoselokuva vuodelta 2009.


title: Der Knochenmann

text: Elokuva on kolmas osa Wolf Haasin romaaneihin perustuvasta trilogiasta, jonka kaksi ensimmäistä osaa ovat "Komm, süsser Tod" (2000, "Tule, suloinen kuolema"), "Silentium" (2004). Se on edeltäjiensä tavoin musta komedia. Kukin elokuva on juonellisesti itsenäinen teos.


title: Der Knochenmann

text: Elokuvan tarinassa Wienin poliisista pois potkittu yksityisetsivä Simon Brenner lähtee vuoristoon autovelan perintämatkalle ja törmää julmaan murhasarjaan, jota hän ryhtyy selvittämään.


title: Der Knochenmann

text: Elokuva sai vuonna 2010 Romy-palkinnon parhaasta käsikirjoituksesta.


title: Der Knochenmann

text: Elokuva on esitetty Suomessa Espoo Cinéssa. Yleisradio esittää sen syksyllä 2014.


title: Dusa McDuff

text: Dusa Waddington McDuff (s. 1945) on skotlantilainen matemaatikko. Hänen tutkimusalueensa on geometria. Hän on professorina Stony Brook Universityssa New Yorkissa Yhdysvalloissa.


title: Dusa McDuff

text: Dusa McDuff syntyi Edinburghissa Skotlannissa vuonna 1945. Hän syntyi akateemiseen perheeseen, sillä hänen isänsä oli genetiikan professori ja äitinsä arkkitehti. Hän sai nimen Margaret Duse (lempinimeltään Dusa) Waddington. Hän osoitti matemaattista lahjakkuutta jo nuorella iällä; kuusivuotiaana hän laski kertolaskun 1534 kertaa 2876. Hän opiskeli St. George's Scholl for Girls-oppilaitoksessa 7-vuotiaasta 16-vuotiaaksi. Hän suoritti kandidaatin tutkinnon Edinburghin yliopistosta vuonna 1967 ja lähti tekemään jatko-opintoja Cambridgen yliopistoon. Täällä hän meni myös naimisiin miehensä David McDuffin kanssa. Opintojensa aikana hän tutki von Neumannin algebraa.


title: Dusa McDuff

text:
Muutama vuosi myöhemmin hän muutti miehensä perässä Moskovaan Neuvostoliittoon, jossa hän työskenteli yhdessä I.M Gelfandin kanssa. Hän työskenteli Moskovassa vain puoli vuotta ennen paluutaan takaisin Englantiin, jossa hän sai postdoc-paikan Cambridgen yliopistosta. Tänä aikana hän myös synnytti tyttärensä Annan. Vuonna 1972 hän otti työn Yorkin yliopistosta. Tämän jälkeen hän muutti Yhdysvaltoihin ja sai töitä Massachusetts Institute of Technology-yliopistosta, jonne myös hänen miehensä muutti.
Henkilöesittely Stony Brook Universityn internetsivuilla
Elämäkerta Agnes Scott Gollagen internetsivuilla


title: Organoseleeniyhdisteet

text: Organoseleeniyhdisteet ovat orgaanisia yhdisteitä, jotka sisältävät kovalenttisen sidoksen hiilen ja seleenin välillä. Monia organoseleeniyhdisteitä esiintyy luonnossa ja niillä on biokemiallista merkitystä. Useat organoseleeniyhdisteet ovat myös hyödyllisiä synteettisen orgaanisen kemian reaktioissa.


title: Organoseleeniyhdisteet

text: Seleenin hapetusluku organoseleeniyhdisteissä on tyypillisesti +II tai +IV. Monet organoseleeniyhdisteet muistuttavat rakenteeltaan vastaavia orgaanisia rikkiyhdisteitä, mutta ovat hieman rikkiyhdisteitä pysymättömämpiä ja hapettuvat helpommin. Organoseleeniyhdisteitä ovat muun muassa selenolit (RSeH), selenidit eli selenoeetterit (RSeR), diselenidit (RSeSeR), triselenidit (RSeSeSeR), selenyylihalidit (RSeX), selenoaldehydit (RCHSe), selenoketonit (RCSe), selenohapot (RCOSeH), selenoksidit (RSeO), selenonit (RSeO) ja seleniinihapot (RSe(O)OH). Tunnetaan myös seleeniä sisältäviä heterosyklisiä yhdisteitä kuten tiofeenin seleenianalogi selenofeeni.


title: Organoseleeniyhdisteet

text: Selenoleja voidaan valmistaa alkyyli- tai aryylihalidin ja alkalimetallivetyselenidin kuten natriumvetyselenidin avulla. Selenidien kuten natriumselenidin käyttö johtaa selenoeetterien muodostumiseen.


title: FS La Fayette (F710)

text: La Fayette (runkonumero F710) on Ranskan laivaston 1996 palvelukseen otettu La Fayette-luokan monitoimifregatti.


title: FS La Fayette (F710)

text: Alus tilattiin DCNS:ltä. Sen köli laskettiin 15. marraskuuta 1990 ja alus laskettiin vesille 13. kesäkuuta 1992. Alus otettiin palvelukseen 22. maaliskuuta 1996.


title: FS La Fayette (F710)

text: Alus on vuonna 2014 aktiivipalveluksessa kotisatamanaan Toulon.


title: Cheek to Cheek

text: Cheek to Cheek on kahden yhdysvaltalaislaulajan, Tony Bennettin ja Lady Gagan yhteisalbumi, jonka julkaisivat Interscope Records ja Columbia Records 19. syyskuuta 2014. Bennett ja Gaga tapasivat toisensa ensimmäistä kertaa vuonna 2011 Robin Hood Foundation-gaalan kulissien takana New York Cityssä. Myöhemmin kaksikko nauhoitti uuden version kappaleesta "The Lady Is a Tramp" sekä alkoivat pohtimaan suunnitelmia yhteisen jazz-projektin työstämiseen. "Cheek to Cheek" koostuu lukuisten tunnettujen jazzmuusikkojen kuten George Gershwinin, Cole Porterin, Jerome Kernin ja Irving Berlinin jazzstandardeista. Albumin inspiraatio lähti liikkeelle Bennettin ja Gagan halusta esittää kappaleita nuoremmalle sukupolvelle, koska he uskoivat että kappaleet olisivat yleismaailmallisesti suosittuja.


title: Cheek to Cheek

text: Tammikuussa 2013 molemmat vahvistivat albumin olevan kehitteillä ja nauhoitus aloitettiin sen jälkeen kun Gaga oli toipunut lonkkaleikkauksesta. New York Cityssä suoritetuissa nauhoituksissa oli mukana aiemminkin molempien kanssa yhteistyötä tehneitä livebändi ja jazz-muusikoita. Gaga halusi poiketa itselleen ominaisista pop-kappaleista ja halusi sen sijaan laulaa aidolla jazz-lauluäänellä. Albumin julkaisua lykättiin lukuisia kertoja, ja lopullisen julkaisupäivän Gaga ja Bennett paljastivat The Today Showssa. Pian julkaistiin myös kappaleiden kokonaispituudet ja albumin kansikuva, ja kerrottiin vaihtoehtoisten kokonaisuuksien kappaleet.


title: Cheek to Cheek

text: Artistit mainostivat "Cheek to Cheekiä" lukuisissa esityksissä New Yorkissa ja sen lähiympäristössä. Albumilta on julkaistu singleinä kappaleet "Anything Goes", "I Can't Give You Anything but Love" ja "Nature Boy". Kaksi ensimmäistä nousi Billboardin Jazz Digital Songs listalla ykköseksi. Suomessa itse albumi debytoi Suomen virallisen listan sijalla 27.


title: FS Surcouf (F711)

text: Surcouf (runkonumero F711) on Ranskan laivaston 1997 palvelukseen otettu La Fayette-luokan monitoimifregatti.


title: FS Surcouf (F711)

text: Alus tilattiin DCNS:ltä. Sen köli laskettiin 6. heinäkuuta 1992 ja alus laskettiin vesille 3. heinäkuuta 1993. Alus otettiin palvelukseen 7. helmikuuta 1997.


title: FS Surcouf (F711)


title: FS Surcouf (D621)

text: Surcouf (runkonumero D621) oli Ranskan laivaston 1955 palvelukseen otettu Surcouf-luokan hävittäjä.


title: FS Surcouf (D621)

text: Alus tilattiin Lorientin laivastontelakalta. Sen köli laskettiin heinäkuussa 1951 ja alus laskettiin vesille 3. lokakuuta 1953. Alus otettiin palvelukseen 1. marraskuuta 1955.


title: FS Surcouf (D621)

text: Palvelukseen oton jälkeen alus sijoitettiin Brestiin, mistä se siirrettiin 1961 Touloniin. Alus osallistui 1956 Suezin kriisin aikana operaatio Musketeeriin. Alukseen törmäsi 26. maaliskuuta 1960 Groizin edustalla rahtialus "Léognan". Algerian sodassa maaliskuussa 1962 alus määrättiin tulittamaan Bab el-Ouedia, mutta aluksen päällikkö capitaine de frégate Picard-Destelan kieltäytyi annetusta käskystä.


title: FS Surcouf (D621)

text: Alus muutettiin 1960-luvun alussa komentotehtäviin, jolloin etummainen 57 millimetrin tykki poistettiin sillan laajennuksen tieltä.


title: FS Surcouf (D621)

text: Neuvostoliittolainen tankkeri "General Busharov" törmäsi alukseen 6. kesäkuuta 1971 Välimerellä hieman alle 100 kilometriä Cartagenasta etelään. Alukselta lensi yhdeksän miestä mereen ja yksi paloi pahoin kuollen saamiinsa vammoihin myöhemmin. "Tartun" yrittäessä ottaa pahoin vaurioitunut alus hinaukseen "Surcouf" katkesi kahtia, jolloin keula upposi nopeasti. Perä hinattiin Cartagenan kautta Touloniin. Perä upotettiin Exocet-ohjuksella palveluksesta poiston jälkeen 5. toukokuuta 1972.


title: Kaikkeuden enkelit

text: Kaikkeuden enkelit () on islantilaisen kirjailija Einar Már Guðmundssonin romaani vuodelta 1993. Se voitti Pohjoismaiden neuvoston kirjallisuuspalkinnon vuonna 1995. Samana vuonna Like julkaisi teoksen suomeksi Tuula Tuuvan kääntämänä.


title: Kaikkeuden enkelit

text: Friðrik Þór Friðriksson on ohjannut romaanista elokuvasovituksen "Kaikkeuden enkelit". Se sai ensi-iltansa vuonna 2000.


title: Héctor Bellerín

text: Héctor Bellerín Moruno (s. 19. maaliskuuta 1995) on espanjalainen jalkapalloilija, joka edustaa Valioliigassa pelaavaa Arsenal FC:tä. Bellerínin pelipaikka on oikea laitapuolustaja.


title: Héctor Bellerín

text: Hänen kasvattajaseuransa on Espanjan suurseura FC Barcelona, jota Bellerín edusti vuodet 2003–2011. Vuonna 2011 hän siirtyi Arsenaliin. Kauden 2013–2014 Bellerín oli lainalla Englannin Mestaruussarjan Watford FC:ssä, jossa pelejä kertyi vain kahdeksan.


title: Héctor Bellerín

text: Kaudeksi 2014–2015 Bellerín palasi lainalta takaisin Arsenaliin ja teki seuradebyyttinsä virallisissa otteluissa syyskuussa 2014 Mestareiden liigan ottelussa Borussia Dortmundia vastaan, kun joukkueen laitapuolustajat Mathieu Debuchy, Calum Chambers ja Nacho Monreal kärsivät vammoista. Vuonna 2014 Bellerín rikkoi myös Theo Walcottin tekemän 40 metrin juoksuennätyksen, joka teki hänestä Arsenalin historian nopeimman pelaajan. Kaudella 2014-2015 Bellerín pelasi Valioliigassa 20 ottelua tehden kaksi maalia.


title: Héctor Bellerín

text: Bellerín on pelannut myös monissa Espanjan nuorten maajoukkueissa. Vuodesta 2015 hän on kuulunut Espanjan alle 21-vuotiaiden jalkapallomaajoukkueeseen.


title: Héctor Bellerín

text: "Päivitetty 22. marraskuuta 2015."


title: Pikmin 3

text: Pikmin 3 on Nintendon julkaisema reaaliaikainen strategiapeli, joka julkaistiin alun perin Japanissa 13. heinäkuuta 2013 Wii U:lle. Peli on kolmas osa "Pikmin"-pelisarjaa. Peli julkistettiin E3-messuilla 2012.


title: Pikmin 3

text: Pelissä esitellään uusia Pikmin-lajeja, kuten Kivi-Pikminit, jotka pystyvät murskaamaan vihollisten suojakuoria ja lasiseiniä. Pelissä on myös uusia pelitiloja. Pelaaja pystyy pelaamaan peliä Gamepadilla, Wii U Pro Controllerilla tai Wii Remotella ja Nunchukilla.


title: Pikmin 3

text: Peli on saanut positiivisen vastaanoton. Sillä on GameRankingsissa 86.59 % keskiarvo, ja Metacriticissä 87/100. IGN antoi pelille arvosanaksi 8.8/10, Eurogamer 9/10 ja Edge 8/10. Suomessa Pelaajalehti antoi pelille arvosanaksi 9/10, Gamereactor 9/10, Dome.fi 4,5/5 ja Suomen IGN 8.5/10.


title: Leandro Castán

text: Leandro Castán da Silva (s. 5. marraskuuta 1986 Jaú) on brasilialainen jalkapalloilija, joka edustaa Serie A:ssa pelaavaa AS Romaa. Pelipaikaltaan Castán on keskuspuolustaja.


title: Leandro Castán

text: Leandro Castán on Atlético Mineiron kasvatti. Hän teki seurassa ammattilaisdebyyttinsä vuonna 2005. Vuonna 2007 Castán siirtyi ruotsalaiseen Helsingborgs IF:ään. Hän pelasi seurassa vietetyn kolmen kauden aikana vain neljä liigapeliä ja palasi takaisin kotimaansa alasarjoihin Barueriin kaudeksi 2009. Baruerissä Castán sai uutta nostetta uralleen ja siirtyi vuonna 2010 maan suurseuraan Corinthiansiin. Corinthiansissa Castán pelasi kolme kautta ja voitti sinä aikana Brasilian mestaruuden ja Copa Libertadoresin. Kesällä 2012 Castán siirtyi Italian suurseuraan AS Romaan. Siirtosumma oli arviolta viisi ja puoli miljoonaa euroa. Castánista tuli nopeasti seuran avainpelaaja ja hän oli suuressa roolissa kaudella 2013-14, kun Roma päästi vain 19 maalia 34 ottelussa. Sarjasijoitus oli kuitenkin toinen Juventuksen jälkeen.


title: Leandro Castán

text: Leandro Castán pelasi ensimmäisen maaottelunsa Brasilian jalkapallomaajoukkueen paidassa lokakuussa 2012 Japania vastaan Puolan Wroclawissa. Tähän mennessä Castán on pelannut maajoukkueessa kaksi ottelua. Huolimatta hänen loistavasta kaudestaan Romassa, Brasilian silloinen päävalmentaja Luiz Felipe Scolari ei valinnut Castánia vuoden 2014 MM-kisoihin.


title: Mattilankosken mylly

text: Mattilankoski sijaitsee Kotolan kylässä Virolahden kunnan alueella Vaalimaanjoessa. Koskella on pituutta noin 180 metriä, jonka jälkeen on vielä noin 80 metriä matalaa niva-aluetta. Mattilankosken mylly sijaitsee kosken yli menevän paikallistien sillan alavirranpuolella, 100 metriä kosken niskan alapuolella. Venäjän rajalle myllyltä on jokiuomaa pitkin matkaa seitsemän kilometriä ja joen suistoon yhdeksän kilometriä. Vaalimaanjoki on mutkitteleva pienehkö joki, joka laskee Venäjän puolelle. Rapakivialueen kynnyskohdilla joki muodostaa pienä koskia, joista Mattilankoski on kauneimpia.


title: Mattilankosken mylly

text: Viipurin lääninhallitus antoi 1.12.1884 maakauppias Martti Kyclingille luvan rakentaa kahdella kiviparilla olevan jauhomyllyn Vaalimaanjoen Mattilankoskeen. Luvassa mainitaan, että vesi myllylle tulee johtaa 200 jalan pituisella sululla ja loppuosa koskesta (57 jalkaa) on pidettävä auki vedenjuoksun ja mahdollisen uiton takia. Hirsirunkoinen myllyrakennus ja kivirakenteinen pato on rakennettu nykyiselle paikalleen luvan annon jälkeen vuoden 1885 aikana. Virolahden kuntakokous päätti 16.11.1885 pitämässään kokouksessa verottaa myllyä takseerauslautakunnan esityksestä 8/100 manttaalia eli 16 markkaa vuodessa. Myllyn rakentajana pidetään Muurikkalan Muurolasta kotoisin olevaa myllylaitteistojen rakentamiseen erikoistunutta Ville Hyyryläistä. Myllyyn liittyvä kivipato ja ehkä myös sillan kiviarkut tehtiin ainakin osittain Martti Kyclingin ostaman Kivelän talon kivinavetan lohkokivistä. Kivinavetta sijaitsi noin 220 metriä Mattilankosken eteläpuolella. Osa rakennuskivistä on luultavasti lohkottu kosken kalliopohjasta sekä läheisistä siirtolohkareista.